text:
Tíðindi
9. januar 2018
Vit hava meiri ávirkan á børnini, enn vit kanska eru greið yvir. Og samanhaldið og samskiftið millum lærara og næming hevur helst ongantíð verið betri enn í hesum døgum.
Flestu næmingar trívast í skúlanum, og hetta sæst millum annað aftur í sambandinum millum næmingar og í sambandinum millum næmingar og skúlan sum heild. Tað merkja vit eisini, sum dagliga ganga millum børnini.
Fyri at nevna eitt sjónligt og ítøkiligt dømi, so greiða fleiri húsavørðir frá, at einki herverk sæst í skúlum. Tað merkir í øllum førum, at næmingar flest síggja skúlan og lærarar sum viðspælarar heldur enn mótspælarar. Børnini kenna seg helst meira trygg enn nakrantíð saman við teirra lærarum – so okkurt gera vit rætt.
Sterka eindin og felagsskapurin
Løgmaður greiddi í nýggjársrøðuni sínari millum annað frá, at vit eiga at seta ljósið á samanhaldið, felagsskapin og sterku eindina heldur enn sundurlaðingina og seta einstøk spjøldur á hvønnannan. Áhugavert, rætt og helst nakað, ið øll kunnu semjast um.
Men hetta er ikki nakað vit merkja á eitt nú Facebook og sum heild í práti millum manna. Vit lærarar eiga at hugsavna okkum um orð Løgmans. Eiga at byrja í floksstovunum. Okkara orð verða vigað hvønn dag og eisini tikin heim við í øll heimini hjá okkara skúlanæmingum.
Bera vit okkum rætt at og síggja, at einki barn ber bert eitt spjaldur, men hevur fleiri dygdir, fara hesi børn at merkja seg at verða vird fyri tað, tey eru. Floksmentanin verður tá góð og huglagið jaligari í flokkinum.
Leiðsla og ábyrgd hennara
Eins og vit hava ávirkan og ábyrgd í mun til okkara næmingar, hevur leiðsla sanniliga eisini ávirkan á teirra starvsfólk og eigur at vera vakin. At síggja mynstur; evni og tvístøður, sum fylla nógv hjá lærarum; orsøkir til ónøgdsemi o.s.fr.
Gleðiligt er tí , at fleiri leiðslufólk og lærarar, ið hava hug at verða leiðsla, nú sleppa at útbúgva seg í námsfrøðiligari leiðslu. Mentamálaráðið hevur sett Súsonnu Olsen, námslektara á Fróðskaparsetrinum, at samskipa útbúgvingina, sum tekur hálvttriðja ár. Hendan útbúgving fer ivaleyst at menna núverandi og komandi leiðslur í starvsfólkarøkt og at menna fólkaskúlan fakliga við støði í nýggjastu granskingini á økinum.
Skúlablaðið
Pedda við Stein gøtu 9
100 Tórshvn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


c: text/html

text:
CCF 180
TSB F 21
1 Hústrúin sat við akur og skar,
- gylni ráð, spensi á -
tað kom ein hovmann og hana bað.
- Í rondutum brókum,
gylni ráð, spensi á,
hann lá deyður í Vendilsá
í rondutum brókum.
2 “Hoyr tú, hovmann, eg tali til tín,
sást tú nakað til bónda mín?”
3 “Mín kæra hústrú, tú ert vitin,
hvussu var tín bóndi litin?”
4 “Hansara stakkur var grøn sum leykur,
eyguni hevði hann sum ein heykur.
5 Hansara stakkur var apaldagráur,
silvurbeltið um bakið lá.”
6 “Jú so menn, at eg hann sá,
hann lá deyður í Vendilsá.”
7 Hústrúin varð so illa við,
hon fell sær í óvit niður.
8 “Mín kæra hústrú, ver ikki óð,
eg skal vera tær javngóður!”
9 Tey lógu saman ta longu nátt,
tey snakkaðu mangt, tey svóvu fátt.
10 Árla um morgunin, sólin skein,
tá kom bóndin ríðandi heim.
11 Bóndin inn um dyrnar sá,
hovmaður hjá hans hústrú lá.
12 Bóndin inn um dyrnar leyp,
hovmaður út av vindeyga kreyp.
13 “Tað kom ein hovmann og leyg í gjár,
at tú lást deyður í Vendilsá.
14 Eg befalti hann eystur og vestur,
- gylni ráð, spensi á -
eg las fyri honum pater noster.”
- Í rondutum brókum,
gylni ráð, spensi á,
hann lá deyður í Vendilsá
í rondutum brókum.
CCF 180
TSB F 21
Handrit: Savn Hammershaimbs (AM, Access. 4), uppskrift hjá V. U. Hammershaimb, 1848.
Útgávur:
1. Føroya kvæði (N. Djurhuus greiddi til útgávu 1972), Band VI, s. 264.
2. Føroya kvæði (Inngangur og úrtøk eftir Dánjal Niclasen, 2004) 35. bind, s. 136.
Heimild: Úr Suðuroy: Poul Mikkelsen (1819-1901), Vági 1848.
Ein hovmaður roynir at fjasast við eina bóndakonu. Konan spyr, hvar ið maður sín er, og hovmaðurin svarar, at hann hevur sæð hann deyðan. Síðani heldur hann fram við at ugga bóndakonuna og liggur nátt hjá henni. Um morgunin kemur bóndin aftur og tekur tey á bóli. Hovmaðurin sleppur sær til rýmingar út ígjøgnum vindeygað.
á føroyskum: CCF 180 (bert á føroyskum)

robotstxt: allowed

filter: keep


text:
Mánadagin 27.02, kl. 13.00 verður kunnandi fundur á Fjarlestrardepilinum fyri øll vinnurekandi í Vági um ferðslutrygdarætlanini, sum ætlanin er at fremja í Vági.
Luttakarar verða frá Ferðslunevndini hjá Vágs Kommunu, Landsverk og Løgregluni.
Vágs Kommuna hevur saman við Landsverki sett skjøtul á ferðslutrygdarætlan fyri Vágs kommunu fyri 1½ ári síðani.
Millum annað hava skúlabørn og foreldur fingið spurnabløð frá Vágs Kommunu við spurningum um, hvar tey meta serligar vandastøður verða á leiðini, og um hvørjir møguleikar tey síggja eru at fremja ábøtur, fyri at fyribyrgja og betra um ferðsluumstøðurnar fyri fólk til gongu, á súklu, í bili os.fr. Eisini hava starvsfólk frá Landsverk verði á vitjan í Kommununi og gjøgnumgingið veganeti frá Marknoyrarvegi, á norðara armi á fjørðinum, og til Líðarveg, á sunnara armi á fjørðinum.
Viðgerðin av spurnarðarbløðinum og viðgerðin hjá Landsverk av vegateininum er nú nærum liðug. Og tí er nú avtala gjørd við Landsverk, um at hava ein fund í Vági mánadagin 27.02, har ynski er at hoyra vinnuligu brúkararnar og ungdómar av veganetinum í Vágs Kommunu.
Seinni í ár – í mai/juni – er ætlanin at skipa fyri einum borgarafundi, har kunnað verður um ætlanina.


text:
Flogbóltur FM: SÍ Føroyameistari í dreingir 16
ítróttur11-03-2017 - 17:06 - Jóanis Nielsen
Tað gjørdist ein greiður FM-sigur til SÍ á Fleyr í finaluni hjá dreingjum 16. Sí vann dystin 3-0 við settmuninum 25-18, 25-16, 25-13.
SÍ var omaná í báðum teimum fyrstu settunum, men í byrjanini av triðja setti kom Fleyr best frá byrjan, og var á odda fram til 8-7, men so steðgaði upp, og SÍ dreingirnar vístu sína styrki og vunnu settið 25-13.
Bestu leikarar í dystinum fingu gávu frá Varðin Pelagic og Sportigan. Besti leikari hjá SÍ var Julian Vest Niclasen og hjá Fleyr Dávið Hentze.
Steyp og heiðursmerki vóru handa av Anitu Farstad frá Kantinuni í Skúlanum í Trongisvági.
Hjartaliga til lukku til SÍ við gullheiðursmerkjunum og til Fleyr við silvurheiðursmerkjunum.


text:
Danska Handverksráðið krevur at eitt loft verður lagt á gjøldini fyri avgreiðslu av byggimálum, sum eru hækkað í nógvum donskum kommunum. Eisini í Føroyum er neyðugt, at vit ansa eftir líknandi gjøldum sum hesum, sigur Magnus Magnussen, formaður í Føroya Handverksmeistarafelag.
Nógvar danskar fyritøkur mugu gjalda størri og størri avgjøld til kommunurnar, og tað hevur elvt til stóra ónøgd, bæði hjá handverksmeistarum og teirra starvsfólkum.
Ein kanning millum limirnar hjá Handverksráðnum vísir, at 60 prosent av teimum spurdu hava merkt øktan kostnað fyri avgreiðslu av byggimálum. Hetta fær nú vinnufeløgini at krevja, at henda gongdin verður steðga.
Handverksráðið krevur, at gjøldini skulu avspegla veruliga kostnaðin av at avgreiða eitt byggimál, og ikki vera ein nýggj skattainnkrevjing hjá kommunum.
Kreppan í byggivinnuni hevur við sær, at talið av byggimálum er munandi fallið, og sambært Handverksráðnum kann tað vera ein av orsøkunum til at donsku kommunurnar hækka gjøldini, fyri á henda hátt at fáa meira pening inn.
”Í Føroyum gerst eisini alt meira vanligt, at kostnaður verður lagdur á tænastur frá almennum myndugleikum og stovnum og tí er umráðandi, at vit eisini ansa eftir, at hesi gjøld avspegla kostnaðin fyri avgreiðsluna og ikki gerast ein nýggjur vinnuskattur”, sigur Magnus Magnussen, formaður í Føroya Handverksmeistarafelag.


text:
Her er eitt valynski frá Føroya Arbeiðsgevarafelag. Fleiri valynski kunnu lesast her
Føroyski arbeiðsmarknaður er opin, og føroyingar hava frælsi at flyta seg út um landoddarnar eftur nýggjum størvum – eisini um líknandi størv eru at fáa í Føroyum. Um hetta framhaldandi skal vera soleiðis, er neyðugt, at eisini føroyskir arbeiðsgevarar fáa fríar ræsur til at fáa arbeiðsmegi inn um landoddarnar.
Einki er at ivast í, at tørvurin á arbeiðsmegi er størri enn tann tørvur, vit ítøkiliga síggja. Sannlíkt er, at fyritøkur halda seg aftur við t.d. at bjóða uppá arbeiði, tá tær ikki vita, um tær kunnu fáa neyðuga arbeiðsmegina til uppgávuna, og tí tykist tørvurin lægri, enn hann hevði verið, um fyritøkurnar sluppu at virka frítt.
Føroyskar fyritøkur hava fingið lættari atgongd til arbeiðsmegi úr ES-londunum, tá arbeiðsloysið fer niðurum 3,5 %, og tað er støðan í løtuni. Hetta kann fyribyrgja ógvuliga óhepnu støðuna, sum vit høvdu miskeiðis í farna áratíggju, men hetta er tó als ikki nokk.
Kapping um arbeiðsmegi er ikki bert í Føroyum, men eisini í øllum okkara grannalondum. Og tá vit hava framgongd í Føroyum, er sannlíkt, at grannalond okkara eisini hava tað. Um vit hava strangari treytir í mun til útlendska arbeiðsmegi enn grannalondini, eru vit aftast í røðini í kappingini um arbeiðsmegina, og hetta kann kosta okkum dýrt. Vit eiga framhaldandi at vera var við, at neyðugt er at seta við, eisini í Føroyum
Hóast vit framhaldandi leggja okkum eftir at skipa okkum soleiðis, at tað er áhugavert og spennandi at starvast á føroyska arbeiðsmarknaðinum, so minkar og veksur tørvurin á arbeiðsmegi sum tíðir fara. Hóast arbeiðsloysi er omanfyri 3,5 %, so er tað altíð onkur vinnugrein, sum hevur tørv á serligum førleikum, sum ikki finnast millum tey arbeiðsleysu í Føroyum. Og her verður ikki bara hugsað um handverkarar í byggivinnuni.
Føroya Arbeiðsgevarafelag hevur tí greiðu støðu, at markið á 3,5 % eigur at verða tikið burtur, soleiðis at føroyskar fyritøkur kunnu seta borgarar úr ES-londum í starv eftir lagaligari mannagongd, enn annars er galdandi.
Føroyski arbeiðsmarknaðurin eigur at verða javnsettur við arbeiðsmarknaðirnar kring okkum. Vit eiga altíð at hava ein líka opnan arbeiðsmarknað inneftir sum úteftir.
Føroya Arbeiðsgevarafelag


text:
Evsta mark at søkja um hækkaðan rentustuðul19-03-2008
Evsta mark at søkja TAKS um hækkaðan rentustuðul er 1. apríl
Føroyingur á forsíðuni í MetroXpress18-03-2008
Danska blaðið, Copenhagen MetroXpress, hevur í blaðnum 17. mars 2008 samrøðu við rógvararnar, Katrin Olsen og Juliane Elander Rasmussen. Katrin eigur forsíðuna í ítróttarsektiónini
Trý av seks nývald í umboðsráðið fyri Vágoy17-03-2008
Á Eik-partaeigarfundinum í Miðvági fríggjakvøldið varð úrslitið av valinum til umboðsráðið fyri Vágoy kunngjørt. Tríggir av seks limum eru nývaldir.
Vinningar handaðir í Eik Liguni14-03-2008
Ein bilur og tilsamans 30 partabrøv í Eik vórðu í gjár handað teimum 3 vinnarunum í íløguspælinum, Eik Ligan
Fýra av seks nývald í Norðstreymoy14-03-2008
Partaeigarfundurin í Norðstreymoy varð hildin í gjárkvøldið í ítróttarhøllini í Kollafirði. Eins og á undanfarnu partaeigara-fundunum varð eisini gott lag, góður matur og gott undirhald hetta kvøldið


text:
Orð og lag: Ókendur
Týtt: Amga Jacobsen
1. Gev títt barn til Jesus, lær tað Harrans veg,
har Guð hevur sett teg, at virka fyri Seg.
Lætt kann hjartað boyggjast, rein er barnatrúgv,
nú kann Harrans Orð í hjartað festa búgv.
2. Gev títt barn til Jesus – brátt tað er ov seint!
Nú kann Orðið tala og hjartað tað er reint!
Hví vilt tú nú bíða? – Syndin bíðar ei!
Lær tað bert at ganga fram á Harrans leið.
3. Gev títt barn til Jesus, sáðið tað ber frukt,
væl tað minnist orð títt, tá tú flytir burt.
Ein dag skalt tú flyta handans deyðans hav,
meðan barn títt livir í Orðinum, tú gav!


text:
Føroyskt tilfar til enskundirvísingina.
Una Poulsen, lærari í Vestmanna, hevur skrivað og skipað tilfar til eina nýggja føroyska bókarøð ætlað 4. flokki. Tríggjar bøkur mynda bókaheildina Mandy on holiday: lesibók, arbeiðsbók og lærarabók.
Sermerkt við hesi bók er, at hon fer fram í okkara umhvørvi. Næmingarnir læra at seta orð á tað, ið teir síggja dagliga. Granskingin vísir, at børn læra best mál, tá ið tey eru virkin í veruleikakendum samskifti. Bókin viðger annars øll tey somu evni, sum tær nýggjastu útlendsku bøkurnar gera. Saman við góðum myndprýðarum hevur Una Poulsen megnað at skapa eina heild av orðum, myndum og ljóðum, ið eggjar og stimbrar næmingin at brúka enska málið.
Í lesibókini er fløga við upplestri av tekstunum í bókini, soleiðis at næmingurin eisini heima við hús kann hoyra tekstin á enskum. Enskmælt børn og vaksin, ið øll búgva í Føroyum, geva orðunum enskt ljóð á fløguni. Eisini er ein fløga við sangunum úr bókini til læraran. Fløguna hevur Palli Hansen, tónleikalærari, lagt til rættis. Fyribils er lærarabókin teldutøk og kann takast niður til vinstru á hesari síðuni.
Mandy er ein ensk genta, sum kemur at vitja familju í Føroyum. Saman við systkinabarninum upplivir hon ymist her. Í Mandy on holdiday fara børnini út at fiska, tey hjálpa abbanum við seyðinum og hoyggingini, fara á ólavsøku, tosa um grindadráp, o.s.fr. Hetta er ein partur av okkara samleika. Skulu okkara næmingar kunna siga frá tí, sum hendir her á landi, mugu vit geva teimum orð. Farið verður tó ikki í dýpdina við evnunum. Í teimum støðum, har børnini kenna meira til hesi viðurskifti, kann lærarin gera meira burturúr.
Undirvísingartilfarið er fjølbroytt. Tað ber til at undirvísa á traditionellan hátt, men eisini verður víst til tvørfakligt virksemi. Picture dictionary aftast í lesibókini kann vera forvitnisligt hjá næmingum at hyggja í. Samstundis gevur tað møguleikar hjá næmingum at arbeiða sjálvstøðugt við ymsum uppgávum. Her skuldi verið gjørligt hjá øllum næmingum at arbeitt eftir førleika.
Í fjórða flokki eru næmingarnir so ungir, at útlendska mentanin neyvan hevur fingið fastatøkur í teimum. Tí skuldi serføroyski parturin av bókini verið nýtiligur. Um eitt ár (í 2007) kemur bókaheildin Mandy at home ætlað 5. flokki. Tá fer søgan fram í lítla enska býnum Poulton, har Mandy býr. Ætlandi fáa føroysk børn við hesi bók innlit í, hvussu ensk børn liva. Dentur verður tá lagdur á at fáa ensku mentanina fram. Okkara næmingar skuldu, tá ið teir hava verið ígjøgnum Mandy-bøkurnar, verið væl førir fyri at farið í útlendskar lærubøkur, ið hóska til teirra aldur.
Aftur í ár bjóðar Føroya Skúlabókagrunnur eina spennandi nýggja bók í enskum Mandy at home, sum er undirvísing...
Mandy on holiday. Lærarabókin er ætlað sum uppskot og hugskot til lærarar, um hvussu teir kunnu skipa sína und...
Til læraran er gjørd fløga við sangunum úr lesibókini. Á fløguni eru 24 sangir, ið børn og vaksin syngja. Kend...
Arbeiðsbókin (the workbook) til Mandy on holiday. Í arbeiðsbókini eru uppgávur, har næmingurin kann venja og m...


text:
Martin Pauli Jacobsen hevur svarað!
Her upp undir løgtingsvalið 2015 hevur Gudloysi sent spurningar út til øll okkara valevni, fyri at finna útav hvønn hugburð tey hava til mál, ið hava við trúarfrælsi og sekularisering at gera. Soleiðis hevur Martin Pauli Jacobsen (Sambandsflokkurin) svarað.
(Um blasfemiparagraffina) Nei. Eg haldi at religión er ein privat ting ið ikki viðkemur nøkrum øðrum. Ta er ongin grund at háða nakran vegna hansara religión. Vit hava ikki brúk fyri at øsa tingini upp við um religión hjá onkrum er røtt/skeiv.
(Um fólkaskúlalógina) Mær vitandi undirvísur fólkaskúlin í religión. Ta er ongin lærari ið tvingar næmingar at verða kristnir. Eg síggi ikki nakað problem at kristni far flest tímar. Børnini velja sjálvi tá tey verða eldri. Eg havi einki ímóti at børn hava morgunsang. Um for ynskja at teirra barn ikki skal hava morgunsang, so tey um ta.
(Um halgidagslógina) Ja og nei. Ta er ongin grund at provokera bara fyri at provokera.
(Um hjúnabandslógina) Ja sjálvandi.
(Um fosturtøkulógina) Eg gangi inn fyri fríðari fosturtøku. Kvinnan kann hava ta síðsta orði.
(Um fólkakirkjuna) Nei. Eg eri ikki ein trúgvandi persónur, men eri limur í fólkakirkjuni. Tey tingini ið eg ræðist mest av øllum er religiøsur og tjóðskaparligur galskapur tá fólk sløkkja sín heila. Ein rúmlig,tung, hóvlig fólkakirkja er best kortið at kortslutta religiøsan galskab í hesum samfelagnum. Eg tori tí ikki at seta fólkakirkjuna javnt við allar fríkirkjur.
Merki: løgtingsvalið 2015


text:
Myndir frá Várleikum 2015 B3
- Details
- Útgivið tann 30 Apríl 2015
- Skriva hevur Hjørdis Verlandsdóttir Johansen
Bólkarnir á Dramaverkstaðnum hava spælt leikir síðstu tíðina, Várleikir 2015.
Her eru myndir við bólki B3
Myndir frá Várleikum 2015
- Details
- Útgivið tann 30 Apríl 2015
- Skriva hevur Hjørdis Verlandsdóttir Johansen
Bólkarnir á Dramaverkstaðnum hava spælt leikir síðstu tíðina, Várleikir 2015.
Her eru nakrar myndir frá leikunum hjá B2.
Drama avlýst vegna nógvan kava!
- Details
- Útgivið tann 02 Februar 2015
- Skriva hevur Hjørdis Verlandsdóttir Johansen
Hey øll í bólki 1 og 2.
Drama er avlýst í dag, mánadag 2. feb. vegna nógva kavanum.
Boð eru send við sms ella telduposti.
Vegna Dramaverkstaðið
Hjørdis Verlandsdóttir Johansen
Tilmelding til Dramaverkstaðið 2016 -2017
- Details
- Útgivið tann 21 Januar 2015
- Skriva hevur Hjørdis Verlandsdóttir Johansen
TILMELDING 2016-2017
Vit mangla dreingir! Aldur: frá 8 ár og eldri
smileTilmelding, til drama/sjónleikarskeið, fer fram inni á heimasíðuni, inni á varablaðnum "Tilmelding" .Vinarliga lesið um treytirnar, sum eru galdandi fyri at ganga til drama á Dramaverkstaðnum, inni á varðablaðnum "Kunning"!
Byrjunaraldurin komandi skeið, sum byrjar komandi heyst 2016 til várið 2017, verður 8 ár, barnið skal vera fylt 8 ár áðrenn 1. mai 2016.
Skeiðini byrja í viku 37 í september 2016. Tað ber til at melda til alt árið!
Hesi skeið vera:
Pláss eftir! Bólkur 1: 8 til 9 ár. Mánad. 15 - 15.45 Lærari: Birna Heinesen
Pláss eftir! Bólkur 2: 10 til 11 ár. Týsd. 16.15 - 18.00 Lærari: Ebba Sofía Kruse
Pláss eftir! Bólkur 3: 12 til 13 ár. Mikud. 15.30 - 17.15 Lærari: Birna Heinesen
Pláss eftir! Bólkur 4: 14 til 16 ár. Mikud. 17.30 - 19.45 Lærari: Birna Heinesen
Pláss eftir! Bólkur 5: 17 og eldri. Hósd. evt. 18.00 til 20.15 Lærari: Hjørdis V Johansen
Næmingar fáa automatiskt svar beinanvegin og tilboð um pláss áðrenn byrjað verður.
Tey sum ikki møta 2 ferðir, uttan góða grund, sleppa ikki at halda fram!
Et áðrenn tú kemur… matur og skógvar sleppa ikki inn við í venjingarhøllina og fartelefonir skulu verða sløktar.
Dramaverkstaðið hevur avtalu við skúlan í Havnar Sjónleikarfelagið um, at tey, sum eru sloppin inn á tveir sjónleikaskúlar, skulu velja annan av teimum, og um næmingurin vil skifta, so verður tað ikki, fyrrenn skeiðini eru liðug.
Undir varablaðnum "Tilmelding" er skema, sum skal útfyllast og niðast er ein teigur við tilvildarligum teknum, hesin skal útfyllast og síðan er bara at melda til.
Hvørt ár teknar man seg av nýggjum.
Um tað eru trupuleikar á Tilmeldingarsíðuni, skrivað so ein teldupost undir varablaðnum "Fá samband" ella til This email address is being protected from spambots. You need JavaScript enabled to view it.
Avlýsing 15. januar
- Details
- Útgivið tann 15 Januar 2015
- Skriva hevur Hjørdis Verlandsdóttir Johansen
Avlýsing 15. januarTíverri er avlýst, fyri bólk 4, vegna veður í dag 15. januar
Av tí at tað er avlýst, fari eg at biðja tykkum lesa, og duga so gott sum gjørligt uttanat, frá:
Síðu 1 til endan av síðu 2.
Síðu 14 (frá Helena: “Hvør er tað sum hevur gjørt tað?” ) til síðu 26 (til Kristin:”Eg vildi bara siga tað” )
Síðu 52 (ovast) til síðu 59.
GG!!!!
Um tit kunnu, so vil eg fegin hava eykavenjing mikudag 21. januar kl 17.00 til 19.00.
Vinarliga svarið á 216028, um tit kunnu koma mikudag 21. januar!
Kærar heilsur Hjørdis


text:
Er tú ein teirra, sum ætlar at skipa fyri einum nýggjársbálið, skal tú venda tær til kommununa og biðja um loyvi.
Tað er ikki loyvt at brenna stór bál uttan at kommunan hevur givið loyvi. Bál, sum eru størri enn 1,2 m í tvørmát, eru at rokna sum stór bál.
Tað er ikki alt, sum kann tveitast á eitt bál. Einans brenni, sum ikki dálkar, kann brúkast, t.d. óviðgjørdur viður og pappír og greinar.
Tað er ikki loyvt at brenna burturkast.
Leivdir frá bálum skulu takast upp beinanvegin og latast til kommunalu móttøkustøðina fyri burturkast.
Um bál elva til ampa, hevur kommunustýrið ábyrgdina av, at bálið verður sløkt og at leivdirnar verða koyrdar á kommunalu móttøkustøðina fyri burturkast.
les vegleiðingina um at brenna bál
Um tú hevur spurningar ella viðmerkingar er tú vælkomin at venda tær til Umhvørvisstovuna, telefon 342400, ella at senda okkum ein teldupost us@us.fo
Nýggjársbál
28-12-2017
Norðurlendingar á Umhvørvisstovuni
05-12-2017
Alivirksemið hjá P/F Luna á Sørvágs…
26-11-2017
Endurnýtslan av burturkasti nógv øk…
23-11-2017
Yvir 7000 flogmyndir 1958 – 2016 tø…
14-11-2017
Flogmyndir úr øllum Føroyum
14-11-2017
MVG frítøka og differentieraður elp…
27-10-2017
Inngarðsútskiftingin á Strondum er …
25-10-2017
Framleiðsla av plastbátum umhvørvis…
24-08-2017
Michael K. Jacobæus er settur í sta…
11-08-2017


text:
Føroyar eru væl fyri, tá ið mált verður hvussu nógvir av landsins borgarum hava atgongd til internetið. Eisini eru Føroyar væl fyri, tá umræður atgongd hjá eldri borgarum til internetið og somuleiðis eru útoyggjarnar væl íbundnar, umframt at stórur partur av fólkinum hevur fartelefon.
Støðan er sostatt tann, at KT-infrakervið í Føroyum er vælútbygt og menningarmøguleikarnar liggja nú í stóran mun í at menna talgildu tænastur, so størri samfelagsligt gagn spyrst burturúr.
So hvørt sum talgildu loysnirnar í heildarætlanini verða framdar í verki, økist samfelagsligi ágóðin. Tað fer at gerast alsamt lættari og minni tíðarkrevjandi hjá borgarum at avgreiða síni viðurskifti við tað almenna, og tað fer eisini at gera tað munandi lættari hjá fyritøkum og stovnum at tæna kundunum. Málið er, at nógv av tí tilfeingið, sum í dag fer til umsiting, skráseting og eftirkanning verður frígivið, soleiðis at stovnar og fyritøkur fáa hugsavnað seg um sínar kjarnutænastur og harvið fáa veitt kundunum eina betri tænastu, bæði innan tað almenna og tað privata.
Einki er at ivast í, at eitt úrslit av heildarætlanini verður ein effektivari og smidligari almennur geiri, sum alt annað líka, verður bíligari at reka. Tað merkir, at játtaði peningurin til ymisku vælferðarøkini verður skynsamari brúktur.
Torført er koma við beinraknum metingum um júst hvussu nógv kann sparast við at fremja heildarætlanina, men ábendingar fáast við at kaga eftir londum, ið longu hava sett sett tey átøk í verk, sum verða nevnd í heildarætlanini.
Í Estlandi metir fíggjarmálaráðið, at samlaða sparingin av at seta talgildu undirskriftina í gildi og fremja hana í verki, er heili 2 prosent av BTÚ. Roknað um til føroysk viðurskifti, svarar tað til eina sparing á umleið 300 mió. kr. árliga. Um bert helmingurin av hesi sparing fæst til høldar í Føroyum, merkir tað eina sparing á 150 mió.kr. Sparingin er roknað sum tann tíðarsparing, ið fæst við at nýta talgildu undirskriftina og atknýttu talgildu tænasturnar.
So hvørt einstøku ætlanirnar verða nærri projekteraðar, verður lættari at spáa um nyttuvinningin ið spyrst burturúr.


text:
Geislasteinar
Bókadeild Føroya Lærarafelags
52,00 kr
Spar 2,00 kr
- Síður: 164
- Útgávuár: 2002
- Upprunamál: føroyskt
- Innbinding: innbundin
- Rithøvundur: Sólrún Michelsen
- Myndir: Edward Fuglø
Onnur bókin um Kol og Ayu. Aya fær eins stóran leiklut og Kol. Eisini hon er útvald at vera vísi - tað eru tey serligu fólkini, ið hjálpa og vegleiða bygdafólkinum - og saman verða tey send út á eina umráðandi og vandamikla ferð. Men fyrst noyðist Aya einsamøll at royna seg, tá ið hon villist til eldfólkið, ið er hótt av undirgangi.


text:
Sjúrður Skaale leggur um vikuskiftið Kringvarp Føroya undir manipulatión í sendingini Skattamálið II, sum varð víst í sjónvarpinum fyri viku síðani. Kringvarp Føroya vil staðiliga afturvísa hesum, men skilir væl, at umrødda brotið kann hava ørkymlað hyggjarar.
Sjúrður Skaale vil vera við, at eitt brot síðst í sendingini er manipulatión. Í brotinum hoyrir man Súna Schwartz Jacobsen siga "Vissi tú ert ósamdur, so bestemmi eg". Sjúrður Skaale vísir á, at brotið er frá eini bókaframløgu, har Súni Schwartz Jacobsen helt røðu. Tað er púra rætt, og tað hevur Kringvarp Føroya á ongan hátt roynt at fjala útyvir.
Á myndunum frá tiltakinum sæst Eyðun Mørkøre, stjóri á Taks, lurta eftir Súna Schwartz Jacobsen. Somuleiðis eru myndir av Marner Jacobsen, fyrrverandi stjóra í Eik, myndir av læknum og øðrum.
Kringvarp Føroya roynir á ongan hátt at látast sum um, at hetta brotið er tikið úr øðrum samanhangi. Men Kringvarp Føroya skilir væl, um hyggjarin misfatar brotið, tí tað verður ongantíð sagt, at talan er um orð og myndir frá eini bókaframløgu.
-Tað harmar okkum, at vit ikki í einum setningi ella grafikki greiddu hyggjarunum frá hesum, men metingin var, at myndirnar talaðu fyri seg.
Bókaframløgan var í september í fjør. Einasta orsøk til, at Kringvarp Føroya var til nevndu bókaframløgu var, at lýst varð við, at stjórin í Eik, Súni Scwartz Jacobsen, skuldi halda røðu um organisatiónir í menning, har hann millum annað tosaði um uttanhýsis ráðgeving. Somuleiðis vistu vit, at stjórin í Taks fór at vera til bókaframløguna, tí tað hevði hann fráboðað á Facebook.
Bókaframløgan var bert eina viku eftir, at Taks hevði sent Eik fyribils niðurstøðuna í skattamálinum til ummælis. Hetta var tí ein møguleiki at fáa myndir og samrøður við høvuðspersónarnar í skattamálinum. Dagur & Vika gjørdi samrøðu við Eyðun Mørkøre um skattamálið frá somu móttøku. Hesar myndirnar hava síðani verið vístar fleiri ferðir í Degi & Viku, tá skattamálið hevur verið viðgjørt. Súni Scwartz Jacobsen vildi ikki gera samrøðu við Dag & Viku, men hann nevndi í røðu sínari, hvussu hann samstarvar við uttanhýsis ráðgevar. Tí varð mett, at myndirnar og ljóðbrotið vóru viðkomandi at hava við í sendingini.
Tá talan er um at manipulera í journalistiskum høpi, so er tað at vreingja sannleikan. Tað vil siga, at journalisturin sigur ósatt ella roynir at skapa eina ranga veruleikamynd. Ætlanin við umrødda brotinum var á ongan hátt at manipulera, sum Sjúrður Skaale skuldsetir Kringvarp Føroya fyri.
Umrødda brotið var ikki berandi á nakran hátt, og tað varð ikki fjalt útyvir, hvaðani brotið stavar. Og brotið frá bókaframløguni hevur ongan týdning fyri sendingina sum heild.


text:
Fundur í vinnunevndini 11.09.2017
- tirsdag, 12. september 2017 07:21
- Visninger: 223
Harumframt: Artur Johansen
Skrivari: Julia Kass
Klokkan: 17:00 – 18:30
Mál nr.: Havnalagið á Hulki
Reist av: Sjóvar kommunu
Viðgerð: Kannað hvørjum standi bryggjan á Hulki er í, og hvørjir
møguleikar eru fyri at dýpa og møguliga at binda bryggjurnar
saman og kostnaðin av útbygging. Hvat kostar at fáa eina fakliga meting.
Avgerð: Arbeiða við málinum
Mál nr.: 15/00073 Vinnuøkið og bátahylur innan fyri Langanes
Reist av: Sjóvar kommunu
Viðgerð: Hvussu tryggjað vit útfyllingina til vinnuøkið, so ikki alt skolast burtur.
NCC hevur heitt á E&S um at fáa Sjóvar kommunu at gera verkætlan
um verjugrót. Umsitingin hevur tosað við LBF um at fáa hetta gjørt
sum skjótast.
Avgerð: Arbeiða við málinum.


text:
Flyting
Innlendis flytingar
Øll, ið flyta, hava skyldu til í seinasta lagi 5 dagar eftir flyting at boða kommununi, sum flutt verður til, frá flytingini. Fráboðanin kann eisini fevna um tey húsfólk, ið flyta við, so at hesi sleppa undan at boða frá sjálvi.
Flyting innan kommunumark skal somuleiðis fráboðast.
Flyting úr Norðurlandi til Føroya
Persónar, ið flyta úr einum Norðurlandi, hava bara skyldu at boða frá flyting, um teir skulu vera í Føroyum í meira enn 6 mánaðir.
Tann, ið flytur, skal í seinasta lagi 5 dagar eftir tilflytingina, boða kommununi, hann flytur til, frá flytingini. Flytifráboðanin kann eisini fevna um tey av húsfólkunum, ið flyta við, og sum eisini lúka treytirnar fyri skráseting, so at hesi sleppa undan at boða frá sjálvi.
Flyting úr øðrum landi enn Norðurlandi til Føroya
Flytingin skal fráboðast tí kommunu, sum flutt verður til.
Treytirnar fyri at skráseta persónar, sum flyta til Føroya og ikki eru úr einum Norðurlandi, í Landsfólkayvirlitinum eru, at hesi hava uppihaldsloyvi sambært útlendingalógini ella hava váttan frá útlendingamyndugleikanum um, at teir eru frítiknir fyri at hava uppihaldsloyvi.
Flyting til eitt Norðurland
Øll, ið uppihalda sær í øðrum Norðurlandi, skulu skrásetast at vera flutt úr Føroyum, um so er, at kommunali skrásetingarmyndugleikin í komulandinum boðar frá, at tey skulu skrásetast at vera flutt til tað landið Fráboðan um flyting skal latast kommununi í tilflytingarlandinum.
Kommunan í Føroyum kann ikki skráseta persón, ið boðar frá flyting til annað Norðurland, sum fluttan úr Føroyum, fyrr enn kommunali skrásetingarmyndugleikin í komulandinum hevur boðað frá, at hann er skrásettur við bústaði har. Aðramáta skal persónurin framvegis verða skrásettur í teirri kommununi, har hann frammanundan var skrásettur, møguliga sum fluttur frá bústaðnum.
Flyting til annað land enn Norðurland
Tann, ið flytur, skal boða bústaðarkommununi frá flytingini, áðrenn flutt verður. Varir uppihaldið uttanlands meira enn 6 mánaðir, skal altíð verða boðað frá flyting. Varir uppihaldið uttanlands 6 mánaðir ella styttri, og viðkomandi framvegis hevur fult ræði á bústaðnum, hann hevur havt higartil, hevur hann rætt til at biðja um framvegis at vera skrásettur við bústaði har.
Fyri at taka oyðubløðini niður verður trýst á tekstin niðanfyri
Format (PDF)
KALENDARI
SAMBAND
Kunoyar kommuna
Kunoyargøta 7
780 Kunoy
Tel. +298 21 68 14
Skrivstovan
Kunoyargøta 7
780 Kunoy
Opið er:
Mánadagin frá 9:00 til 11:00


text:
Tíðindi
8. januar 2018
Í meiri enn tíggju ár hevur Eyðun starvast í umhvørvinum kring miðnámsskúlan.
- Tá ið eg havi tosað við miðnámsskúlalærarar, serliga teir, ið arbeiða á teknisku skúlunum, gremja teir seg regluliga um, at nógvir næmingar, serliga dreingir, fáa ov lítið burturúr í fólkaskúlanum og eru fakliga illa fyri, sigur Eyðun.
- Ofta eru teir komnir í miðnámsskúla, tí mamman hevur sagt, at tað skulu teir. Onkustaðni á leiðini í fólkaskúlanum er hugurin at læra horvin. Vit mugu saman við skúlunum kring landið, leiðslum og lærarum og námsvísindinadeildini á Fróðskaparsetrinum finna út av, hvat ið hendir hjá hesum dreingjum í fólkaskúlanum, og hvat ið skal skal til fyri at halda motivatiónini hjá teimum uppi. Ella er hetta bara ein mýta, sum kanska bara skal avlívast? spyr Eyðun út í rúmið og kemur beinanvegin við einum ávegis svari, sum kanska ber eina ábending í sær sjálvum.
- Onkur vil kanska siga, at tað er skipanini, tað er galið við, onnur, at tað eru eingir pengar at arbeiða við, men eg ivist onga løtu í, at fólkaskúlin eisini má hyggja inneftir og finna út av, um undirvísingarførleikarnir hjá lærarunum eru nóg góðir, og um so er, hvat ið krevst fyri at gera teir betri. Ivaleyst er svarið samansett. Men tað snýr seg um at koma svarinum nærri og ikki at leggja seg í eina skotgrøv at skjóta hvør eftir øðrum. Tí málið eigur at vera, at dreingirnir, ið hava mist hugin at læra, verða hildnir til á sínum støði, soleiðis at hugurin kemur aftur. Tað er ikki vist, at tað skal vera í gymnasialu skipanini, at teir mennast. Men vit mugu ongantíð gloyma, at fert tú undir hægri lestur, ert tú noyddur at hava almennu lærugreinirnar á gymnasialum stigi. Tá er fakligi parturin avgerandi. Men mest avgerandi fortreytin er, at grundin er løgd, lagað og bygd í fólkaskúlanum. Eisini her hevur Nám eina ábyrgd og uppgávu og kann heilt vist gera tað nógv betri, og tað vil eg saman við starvsfólkunum styðja upp undir, sigur Eyðun Gaard.
Les alla greinina í Skúlablað nr 6, 2017
Skúlablaðið
Pedda við Stein gøtu 9
100 Tórshvn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Í Kollafirði, hava vit eina café/barr, sum vit gleðast um. Har kann man keypa sær okkurt gott til matna, kanska okkurt leskandi, ella seta seg at síggja fótbóltsdyst á stórskíggja og fara á pubbqviss fríggjakvøld. Tað er stak hugnaligt og mangan sera stuttligt.
Fríggjakvøldið var eg so heppin, at eg bleiv biðin um at hava qvissina. Har var nógv fólk komið saman til eitt stuttligt kvøld. Bara lokalir kollfirðingar. Men tað hendir meiri enn so, at onkrir vestmenningar detta inn á gólvið, ella onkrir vilstir havnarmenn. Fríggjakvøldið var onki undantak.
Teir høvdu verið ein túr norðanfyri, og duttu so inn “á Sjógv” á síni leið aftur til høvuðsstaðin.
Onkuntíð hevur man kanska brúk fyri at síggja onnur andlit, og soleiðis var bestemt hjá holumanninum í barrini. Beistið var stórt sum ein gorilla, breiðar herðar, høgur sum eg veit ikki hvat, trimmaður um heysin og eg vildi lagt høvdið á blokkin, at tað var ein blanding av heitum blóði í hasum kroppinum eisini. Tað sást á eygunum.
“Trenar tú í Yndi?” spurdi hann. Nadoy, sæst tað longu, hugsaði eg við mær sjálvari og hálovaði lagurbygninginum á Hjalla fyri sítt íkast til mín væltrimmaða kropp.
“Ísuss, Burn, sært tú tað?”
Hann sá út sum hann ivaðist í, hvat hann skuldi svara. Hatta var kanska bara ein “opening line”, sum hann altíð brúkti, tá hann royndi at koma í prát við konufólk, og hevði ikki væntað, at eg fór at spyrja nærri.
So gekk ein løta. Sum hevði hann hugsað seg væl um, hvussu hann skuldi koyra samtaluna víðari, eftir mín ivasama spurning, “um man sá tað”.
“Túwe, Burn sigur tú? Tað dámar mær.”
– Ja, tað er heilt okey, svaraði eg, rankaði ryggin, og spenti rumpuna.
“Býrt í Kollafirði?”
– Gift til Kollafjørð, so her er onki at koma eftir, segði eg og blunkaði.
“Spell, at tú er upptikin.”
– Hví? Hvat hevði tú gjørt um eg ikki var?
Nú stóð hann aftur og ivaðist í, hvussu hann skuldi svara.
“Hvat eg hevði gjørt? So hevði eg simpilthen tikið teg heim við og...” (so kom ein rúgva av orðum sum ikki eru borðbar til Dimmu.)
– Ná, hevði tú tað? Vorið sum skoritriks, svaraði eg og setti meg nærri at mínum lágbeintu kollfirðingavinum, í fall at hann knappliga bara fann uppá at gera tað sum hann akra segði.
Nú stóð hann aftur og hugsaði, sum skilti hann ikki ordiliga viðmerkingina.
“Skoritriks? Hatta hevur onki við nakað skoritriks at gera, hatta er bara fakta”, svaraði hann.
Eg sá fyri mær, hvussu hann fór dragsandi við mær, eftir hárinum, við gassa í hond, meðan eg onki petti hevði at skula hava sagt. Ella hvussu hann tveitti meg uppá økslina og fór berandi avstað við mær, meðan eg skríggjandi rópti eftir hjálp og fekk eitt slag við gassanum í heysin.
Restina av kvøldinum royndi eg at halda eyguni opin, í fall at gassin rakti, og andaði lættan, tá bilurin við holumonnunum endiliga vendi nøsini móti Havnini.
Men also... koma teir norðuraftur hendan vegin, so eru teir meir enn vælkomnir at detta inn aftur á ta lokalu ;o)


text:
Meg minnist eina mynd
Meg minnist eina mynd - eg var lítil tá,
tó fagrari mynd eg aldri sá;
tað var lítil bygd, fram við vatn hon lá,
og húsini vóru so fitt og smá.
Í bønum á blik løgdu gentur løk,
og roykurin rak yvir grasgrøn tøk.
Hvør klettur sum skarlak litaður var,
og krúnu av támi tindurin bar.
Ein drongur við tráðu sat vatni hjá,
ein áarløkur rann skamt har frá.
Ein tjóðraður hestur í beiti stóð.
Í lofti kvað fuglur sítt kvøldarljóð.
Alt átti so friðarligt hvíldarlag -
kvøldarhvíld eftir stravnan dag.
Sólin var farin um fjallaskarð,
Tó enn stóð glæman og lýsti har.
Ein føgur, ein yndislig summarmynd
við sólseturglæmu um høgan tind -
Og eg kann minnast, eg ynskti mær,
at mær mátti unnast at búgva har.
Tó aldri eg enn slíkt stað havi sætt,
og einki havi eg frá tí frætt;
og myndin er burtur - skrødd ella brend,
og eina mynd av mær, ongum øðrum kend.


text:
Heilaga kúgvin má víkja fyri teimum sjúku
politikkur15-10-2017 - 11:09 - Jóanis Nielsen
Afturvendandi heystboðskapurin, sum farna samgongan tíbetur fekk steðgað, varð tíverri aftur at hoyra fyrst í vikuni, tá boðað varð frá, at allar sjúklingaviðgerðir, uttan lívsneyðugu, verða avlýstar tað, ið eftir er av árinum.
Er tað tí at peningur manglar í landskassanum?
Nei, so er ikki.
Tíðirnar eru so góðar fíggjarliga, at “yvir flýtur”. 158 mió. eru í yvirskoti í ár og væntandi 460 mió. komandi. Og peningur verður settur í búskapargrunn, 23 mió í ár og eftir ætlan 263 mió næsta ár.
Jamen, er tað ikki óført, spyr tú kanska, at seta av til verri tíðir? Jú, so avgjørt, men tað er ikki í lagi, um peningur væntar til grundleggjandi tørvir hjá borgaranum. Tann peningur, sum verður tikin inn í skatti og avgjøldum frá vanliga borgaranum og vinnuni, skal fyrst av øllum brúkast til dagligu tørvir borgarans og ikki til at verða goymdur.
So áheitan Miðfloksins til løgman er einføld, leita inn í títt sosiala hjartað og gev boð um at flyta tær neyðugu milliónirnar frá heiløgu kúnni, Búskapargrunninum, til heilsuverkið.
Dagurin má ikki koma, tá Búskapargrunnurin, alt gott annars um hendan, ella aðrar heilagar kýr verða raðfestar framum grundleggjandi tørvir hjá einstaka borgaranum.
Jenis av Rana
Formaður Miðfloksins


text:
Skipa fyri jólatiltaki við Vatnið
mentan22-10-2017 - 09:55 - Jóanis Nielsen
Í desember í ár skipar 6. flokkur í Sørvágs Skúla, teirra foreldur og lærarar, fyri stórum jólatiltaki á flúgvarabedingini við Sørvágsvatn.
Tiltakið, sum hevur fingið heitið “Jól við Vatnið”, verður kl. 17, tann besta dagin til veður eftir 15. desember. Júst hvønn dag tað verður, verður lýst seinni.
Tiltakið er ætlað øllum børnum og familjum í Vágum, og eru øll onnur eisini hjartaliga vælkomin.
Klokkan 17 loysa jólabátarnir frá Bøsdalsfossi og seta kósina ímóti flúgvarabedingini. Meðan hesir vælskrýddu bátar sigla ímóti landi, verður live jólatónleikur framførdur á pallinum, samstundis sum børn og foreldur, bjóða kaffi og vaflir, og pylsir og sunkist til øll, sum eru komin at njóta hesa løtu. Tá jólabátarnir leggja at, syngja øll sum eru møtt upp, ein vakran jólasang fyri jólamonnunum.
Tá jólamenninir eru komnir uppá land, bjóðar borgarstjórin í Sørvágs Kommunu, Aime Jacobsen jólamonnunum vælkomnar og høvuðsjólamaðurin takkar fyri, og syngja teir tveir stuttligar jólasangir, saman við øllum børnunum.
Síðani syngur 6. flokkur teirra nýggja jólasang, sum tey hava innspælt í studio nýliga.
Meðan tiltakið verður, ber til at hugna sær og njóta kaffi, vaflir, pylsir o.a. gott.
Løtan endar við at øll syngja Gleðilig Jól og jólamenninir deila jólapakka út til øll tey børnini, sum eru møtt upp.
Tað er 6. flokkur í Sørvágs Skúla, sum stendur fyri hesum tiltakinum. Um miðan november geva tey eina fløgu út, við seks sangum, sum tey hava sungið inn. Til ber at hoyra 6. flokk syngja teirra nýggja jólasang á hesum tiltaki, og til ber eisini at ogna sær hesa fløgu niðri á flúgvarabedingini, siga fyriskipararnir.


text:
Sunnukvøldið kl. 20.00 á R7, sum hoyrist um alt landið á FM102 og FM107 Sangir: Nr. 796: “Gev mær tann frið, ið stilt sum flóðin stígur” - Sangbólkurin Tiðna syngur. Nr. 1253. “Eg sum pílagrímur ferðist” - 17 sangarar syngja. Orðið fyri dagin: “Jesus er Gud” - Jóhan larsen lesur. Sangur. Nr: 748. “Er Jesus nær, tá mín sál er sjúk" - Árni Bech Jensen syngur. Tala. Kári Kjelnæs. Evni: “Røddin í oyðimørkini.” Sangur. “Jesus hitt einasta, heilagsta, reinasta” - Margith Justinussen syngur. Sangur. “Takkarbøn” - Mannskór í Ebenezer syngur. Frásøgn og lagt til rættis: Jóhan við Neyst. Kelduvaðið verður endursent verður hóskvøld kl. 21.00.
Sendingin á Torginum er hvørt týskvøld kl. 21.00 og endursend sunnudag kl. 12.30. Altíð ein góð og viðkomandi sending frá Evangelisku Røddini.
Tala, sum Símun Absalonsen helt á nýggjársveitsluni í Ebenezer 30.12.2017:
Eitt sakleyst nýggjársminni frá barnaárunum rekur fram fyri meg hesar dagar. Ein maður í okkara grannalagi átti ein sera fittan hund, sum øll børn hildu nógv av. Men eigarin fortaldi mær ein dagin, at hundurin hevði tað ikki gott tá ið nýggjárið nærkaðist og serliga ringt var tað nýggjársaftan. Tá í tíðini
Í Kelduvaðnum nú sunnukvøldið 14. januar kl. 20.00 á R7. Fm.102 og Fm.107, verður ein sending til minnis um vin og bróður okkara í Harranum, Árna Jacobsen kórleiðara hjá Betesdakórinum. Árni andaðist 20. desember 2017 bara 66 ára gamal.
Vit hoyra sangir sum Árni hevur yrkt og týtt, og brot úr taluni sum Steinbjørn O. Jacobsen helt við jarðarferðina 2. jóladag.
Kelduvaðið verður endursent hóskvøldið 18. januar kl. 21.00. Lagt til rættis hevur Jóhan við Neyst. Upptøka og tøkni: Kári Kjelnæs. Enn ein góð og viðkomandi sending frá Evangelisku Røddini á R7.


text:
Veitst tú av, at Landsbókasavnið innheintar føroyska partin av internetinum? Og at tú kanst hjálpa okkum við at varðveita henda týdningarmikla part av okkara mentanararvi?
Landsbókasavnið innheintar við jøvnum millumbilum alt fo-navnaøkið. Men okkara heimsnetsleitari leitar bert á fo-navnaøkinum, og tí hava vit brúk fyri tínari hjálp at finna heimasíður á føroyskum, um Føroyar ella sum føroyingar hava stovnað.
Heimasíður, ið ikki liggja á fo-navnaøkinum, eru nógvar, og vit dagføra javnan okkara yvirlit yvir hesar. Men vit vita ikki um allar. Tí ert tú vælkomin at fara inn á leinki niðanfyri og senda okkum eina fráboðan, um tú veitst um eina ella fleiri føroyskar heimasíður, ið ikki enda við .fo.
http://fn.flb.fo
Heimasíðurnar verða goymdar í dátasavninum "Føroyska Netsavnið". Í løtuni eru 3587 heimasíður í savninum. Vit savna bert almennar síður frá internetinum. Heimasíður við avmarkaðari atgongd umvegis innritan, sum t.d. innannet hjá fyritøkum, eru ikki almennar og verða ikki innheintaðar.
Eingin okkara veit, hvat verður áhugavert í framtíðini. Flestu halda, at teirra gerandisdagur er ikki serliga hendingaríkur. Men um 100 ár kann tað vera áhugavert at lesa um, hvat hendi í 2017. Tað er sera týdningarmikið, at komandi ættarlið fáa atgongd til allar tær føroysku heimasíðunar, eitt nú bloggar, tíðindaportalar osfr.


text:
Mentanarsøguligir lutir
Útflutningur av mentanarsøguligum lutum
Lutir eldri enn 100 ár, sum hava listarligt, mentanarligt ella søguligt virði, mugu ikki flytast av landinum uttan við loyvi frá landsantikvarinum. Forboðið er galdandi fyri lutir bæði í privatari og almennari ogn. Hetta er ásett í fornminnafriðingarlógini
, § 9a.
Er ivi um aldurin á einum luti ella noktar landsantikvarurin útflutningsloyvi, tekur landsstýrið endaliga avgerð. Landsantikvarurin kann við landsstýrisins góðkenning nokta útflutning av sera merkisverdum lutum, ið eru yngri enn 100 ár.
Ognarrættur til jarðfunnar fornlutir
Í nýggjari føroyskari lóggávu eru ongar ásetingar um dánarfæ (deyða manna fæ), t.v.s. jarðfunnar leyslutir, sum eingin kann staðfestast at eiga. Í grannalondunum er dánarfæ ogn landsins.
Ásetingar um tílíkt finnast tó í eldri lóggávu, sum var galdandi í Føroyum í 17-19. øld og í hesum førinum helst galdandi enn, nevniliga í Norsku Lóg hjá Christiani kongi V. frá 1687, í 5. bók, 9. kap, 1-5. art. um funnið fæ.
Har verður ásett, at finnur ein fæ, sum eingin eigur, skal hetta fráboðast myndugleikunum, og finnur ein niðurgrivið fæ, eigur kongur (tað almenna) lut í virðinum. Sí áseting í Norsku lóg
.


text:
Jan Müller
19.03.2017 - 16:41
Tað er ikki hvønn dag, at slíkt høvi býðst - at umboð fyri føroyska vinnu kunnu hitta og práta við øll tey føroysku sendifólkini, sum arbeiða í útlandinum. Tað hendi tó í Vinnuhúsinum í Havn hósdagin. Leiðslan í Vinnuhúsinum hevði sett limum sínum og føroysku sendifólkunum stevnu til eitt tiltak, sum hevði til endamál at byggja brýr millum vinnuna og sendifólkini, ið arbeiða í Danmark, Íslandi, Ruslandi, Bretlandi og ES.
”Hetta er nakað, sum vit hava ynskt leingi og nú hetta fyrsta tiltakið av sínum slag er farið av bakkastokki, fara vit at royna at gera hetta til eitt afturvendandi tiltak,” segði Marita Rasmussen, stjóri í Vinnuhúsinum, tá umleið 70 umboð fyri føroyskt vinnulív møttu føroysku sendifólkunum umframt landsstýrismannin í uttanríkis- og vinnumálum, Poul Michelsen. Eisini vóru umboð fyri UVMR til steðar, eitt nú nýggi aðalstjórin Herálvur Joensen og Gunnar Holm-Jacobsen, stjóri á Uttanríkisdeildini í Tinganesi.
Eftir at Poul Michelsen greiddi frá støðuni á ymsu marknaðunum og arbeiðinum hjá UVMR, ið m.a. roynir at fáa fríhandilsavtalur við fleiri lond og annars at rudda slóð fyri føroyskum vørum á útlendskum marknaðum, greiddi stjórin í Havsbrún Odd Eliassen frá um royndirnar hjá Havsbrún við útflutningi uttanfyri ES.
Síðani fingu tey fimm sendifólkini høvi til at greiða frá teirra virksemi og varð niðurstøðan, at føroysk vinna altíð er vælkomin at gera brúk av teimum tænastum, sum føroysku sendistovurnar í útlandinum hava at bjóða fram.
Tiltakið í Vinnuhúsinum endaði við, at føroyski sendimaðurin í London, Áki Johansen, hevði eina sera áhugaverda og aktuella framløgu um Brexit og hvønn týdning tað kann fáa fyri sambandið millum Føroyar og Bretlandi í framtíðini.


text:
Orð: Kemm Poulsen
Lag: Wild rover
Viðmerking: Yrktur í november 2015.
1. Vit sótu eitt kvøldið – á eini krógv
Vit sungu og drukku – og klokkan bleiv nógv
Á lærinum á mær – sæt eiggiligt sprund
ljóshærd og vøkur – hillig og rund.
Niðurlag: Oh nei, nei, nei aldrin, vil eg flongjast við reim
So nú brúki eg selar, og komi edrúur heim.
2. Vit tømdu mangt glasið – úr fløskuni rann
Hon fekk meg at føla – meg aftur sum mann
Eg gloymdi meg burtur – tann løtan var góð
Men visti at heima – sat kona mín óð
3. Við eitt stendur kona mín – barrini í
Tað sást beinanvegin – at hon ei var blíð
Frillan á knænum hon fekk nokk ein skrekk
Hon tømdi sær glasið – og so var hon vekk.
4. Eg føldi meg lítlan – ja sum eina lús
Tá hon tók í mín kraga – og dróg meg til hús
Men skilið bleiv verri – tá vit komu heim
Tí hon fór í skápið – og fann eina reim
5. Eg fekk kvalma av ræðslu – tað fyri mær mól
Eg kreyp undir borðið – at leita mær skjól
Eg græt, bað um náði – men hon segði nei
Flongdur eg bleiv – og í dyntli tað sveið
6. Av lyndi var kona mín – mild og so góð
Men tá íð eg drakk – bleiv hon frætør og sló
Eg tori ei longur – at smakka mær á
Tí eg veit, hvat íð hendir – um konan tað sá.


text:
Í morgin, sunnudag, verða tveir nýggir føroyskir stuttfilmar frumsýndir á Háskúlanum í Hornabø, har filmskeiðið Nóllywood hevur verið hesa vikuna. Tveir nýggir føroyskir stuttfilmar spurdust burtur úr. Ungu filmsspírarnir, sum eru millum 14 og 18 ár, gjørdu filmarnar PAIN''T (Annika Dalsgaard) og EG (Rógvi Langgaard). Báðir stuttfilmarnir verða sýndir á Háskúlanum í Hornabø sunnudagin.
Eitt filmsvinnupolitiskt álit var herfyri handað vinnumálaráðharranum, Johan Dahl, har eitt av málunum var, at um tíggju ár skullu 50 fólk arbeiða við filmi, og at ein spælifilmur skal gerast um árið. Í tíðindaskrivi í dag, siga Martin og Trygvi, sum eru framleiðslustjórar á filminum EG, at fyri at røkka hesum máli, er neyðugt at skapa eitt grundarlag hjá ungum filmsspírum. Víðari siga teir í tíðindaskrivinum, at hetta hevur Klippfisk miðvíst virkað fyri síðani filmsverkstovan varð sett á stovn í 2004. Stóra tilgongdin av ungum og frískum kreftum til filmsfakið førdi við sær, at filmsskúlin Nóllywood varð settur á stovn í 2010. Hetta varð gjørt við tí endamáli, at ungdómar í aldrinum 14-18 ár kundu nema sær grundleggjandi vitan innan teknisku og listarligu greinarnar av filmsskapan. Skúlin varð hildin í eina viku í Nólsoy, harav navnið Nóllywood, eins og tey i India siga Bollywood um filmar, sum eru gjørdir í Bombay og ikki í Hollywood.
Hetta er fjórði skúlin og 11 ungir filmsspírar luttóku á Føroya Fólkaháskúla í Hornabø, har Maria Winther Olsen og Rógvi Rasmussen, saman við øðrum settu skránna. Eini bólkurin gjørdi filmin PAIN''T, ið er um at føla seg gloymdan. Hin filmurin eitir EG, og snýr seg um at tora at vera ein sjálvur. Luttakarnir hava skrivað handrit, funnið upptøkustøð, sjónleikarar og alt annað, sum er partur av filmsframleiðslu. Fyrreikararnir siga, at øll er hjartaliga vælkomin, tá filmarnir verða vístir almenninginum á Háskúlanum í Hornabø sunnudagin 7. juli klokkan trý. Niðanfyri síggjast tey, ið hava verið á skeiðnum. Saman við luttakarunum eru undirvísararanir Rógvi Rasmussen, Maria Winther Olsen og Sakaris Stóra til høgru.


text:
Sverri Egholm
21.04.2017 - 18:38
Tíðindi > Lóg & Landaskil > Løgregla
37 ára gamli maðurin, sum mikudagin seinnapartin flýddi úr arrestini í Mjørkadali, er nú farin av landinum aftur. Tað upplýsir Kriminalforsorgin fyri Kringvarpinum.
Hann varð á heysti dømdur í hálvtsætta ára fongsul fyri eitt nógv umtalað heimarán í 2015. Sum skilst hevur alt ikki virkað so væl í fongslunum í Danmark, og tí gjørdi Kriminalforsorgin eina roynd um tað riggaði betri, at hava mannin sitandi inni í arrestini í Mjørkadali.
Men nú verður maðurin altso fluttur av landinum og til Hersted Vester fongsul, har hann skal sita tað, sum er eftir av dóminum.
Funnin í fjósi í Kaldbak
Tað var mikukvøldið um 17 tíðina, at løgreglan fekk boðini frá Arrestini í Mjørkadali um, at ein fangi var rýmdur. Løgreglan setti eina leiting í verk stutt eftir, og leitað var í økinum við Mjørkadal, Kaldbaksbotn og í haganum eystur móti Kaldbak.
Um hálvgun níggju tíðina hósmorgunin boðaði ein løgreglueind frá, at við hjálp frá lokalum borgarum, høvdu teir handtikið tann eftirlýsta persónin í Kaldbak. Maðurin var væl fyri, eftir at hava søkt sær skjól í einum fjósi.


text:
- Tíðindi, mentan og ítróttur
KÍF í FM-finaluni
Gleðin var stór í Kollafirði í dag, tá tað var greitt, at KÍF hevði spælt seg í fyrstu FM-finaluna í søgu felagsins.
Undan dystinum móti Fleyr í dag var neyðugt við einum sigri, um KÍF skuldi spæla seg í finaluna.
Tað gjørdu tær ruddiliga. Tær vunnu 3-0 á Fleyr. Sett úrslitini vóru 25-18,25-20,25-16.
Við sigrinum hevur KÍF tryggjað sær, at tær enda á øðrum plássi, sum gevur FM-finalupláss.
KÍF møtir Drátti, sum er á fyrsta plássi, í finaluni. Finalan verður avgjørd yvir tveir dystir í Havn tann 13. og 15. apríl.


text:
At halda frí er ein mannarættur. Sambært frítíðarlógini hava arbeiðsfólk rætt til at hava 5 vikur frí í einum ári. Frítíðin verður vanliga ásett í samráð við arbeiðsgevaran.
Hóast ein arbeiðari hevur verið styttri enn 1 ár hjá einum arbeiðsgevara, hevur viðkomandi kortini rætt til frítíð, men frítíðarlønin verður innvunnin fyri eitt ár í senn. Frítíðarárið er vanliga frá 1. apríl – 31. mars.
Fyri tímalønt verður 12% í frítíðarløn lagt omaná alla løn. Frítíðarlønin verður útgoldið 1. maj. Fastlønt fáa vanliga frítíð við løn og 1,5% í frítíðarískoyti.
Onki frítíðarískoyti verður latið av arbeiðsloysisstuðlinum ella av stuðlinum úr fiskavirkisskipanini, hetta metir Samtak ikki er rætt. ALS stuðulin skal sjálvsagt innihalda øll gjøld, sum ein arbeiðsgevari vanliga rindar.
Frítíðarløn skal rindast
Hevur tú arbeitt skalt tú hava frítíðarløn omaná alla útgoldna løn, óansæð hvussu nógv tú hevur arbeitt. Minst til at krevja at fáa frítíðarløn.
Frítíðarárið er frá apríl til apríl, og verður síðani útgoldin fyrst í máj mánaði. T.v.s. at hevur tú t.d. arbeitt juni 2008 – mars 2009, so verður frítíðarlønin útgoldin fyrst í maj 2009.
Fært tú ikki útgoldið frítíðarlønina, set teg so í samband við fakfelag títt og minst til at gera tað í góðari tíð.
Rætturin til frítíðarlønina kann detta burtur um tú drálar ov nógv, tí er at bera skjótt at, um tí fyrst í maj mánaði ikki hevur fingið frítíðarløn fyri tað tú hevur arbeitt undanfarna ár.


text:
Landsbyggifelagið varð stovnað 1. apríl í 1964. Jógvan á Lað, Pauli Andreasen og Kristjan Jensen stovnaðu felagið. Teir høvdu frammanundan verið í starvi hjá Landsverkfrøðinginum.
Landsbyggifelagið, sum í dag eitur LBF, var fyrsta felagið av sínum slag í Føroyum. Felagið varð sett á stovn í eini tíð, tá Føroyar vóru lítið útbygdar, so tørvur var á tílíkum ráðgevarafelag.
Fyrsta uppgávan hjá felagnum var at gera eina garasju í Havn. Skjótt gjørdust uppgávurnar tó størri, og fyrsta stóra uppgávan var at gera flakavirkið Nyk á Toftum, sum felagið eisini var við til at byggja.
Ferð varð av álvara sett á at útbyggja Føroyar í 60'unum og 70'unum. Vegir, havnir og tunlar vórðu gjørd kring alt landið, og felagið var við í so mongum verkætlanum, at søgan um útbyggingarnar er ein óloysiligur partur av søguni hjá LBF.
Hjá LBF hava øll árini starvast dugnaligir verkfrøðingar og byggifrøðingar. Áðrenn teldurnar komu, teknaðu teir allar verkætlanir við hond. Talan var um hond- og høvdarbeiði, sum teir eldru skemtandi taka til í dag.
Felagið fekk sína fyrstu teldu í 80'unum. Hon varð nýtt til útrokningar. Fyrstu telduna at tekna við fekk LBF fyrst í 90'unum. Tað var ein kollvelting, tí nú vórðu blýantar og litpennar lagdir til viks, og teldan gjørdist høvuðsamboðið.
Eins og mangar aðrar fyritøkur hevði LBF góðar dagar í 80'unum og var fyri álvarsligum bakkasti, tá kreppan fór at gera um seg fyrst í 90'unum. Okkurt árið vóru fleiri enn 50 fólk í starvi í 80'unum. Í 1992 vóru bara fimm fólk eftir.
LBF gavst ongantíð við sínum virksemi, hóast nærum alt byggivirksemi helt uppat í 1992 og 1993. Undir kreppuni var virksemið so lítið, at tey fimm fólkini, ið eftir vóru, ikki altíð høvdu nóg nógv at gera.
Vendin kom í 1995, tá ferð kom aftur á búskapin. So líðandi vaks felagið aftur, og í dag eru 24 fólk í starvi hjá LBF. Í 2007 var starvsfólkatalið 34, men virksemið er minkað nakað síðan tá.
Stjórar hjá LBF síðan stovnanina hava verið Jógvan á Lað, Kristjan Jensen, Hanus Hansen og Eyðbjørn Brimnes, sum hevur verið stjóri síðan 2005. Umsetningurin hjá felagnum var í 2010 um 17 mió. kr.


text:
- Tíðindi, mentan og ítróttur
Reiðarar ivast í útrokningum um antitrust
Tak niður
Stóru reiðaríini halda, at útrokningarnar hjá Fiskimálaráðnum fara ov lætt um reglurnar um antitrust. Stóru reiðaríini verða ikki rakt av antitrust nú, men tað verða tey, tá størri felagskvotur skulu skipast sum eginkvotur. Tað siga reiðararnir á teimum stóru reiðaríinum Varðanum, JFK, Framherja og Christiani í Grótinum.
Sum er, rakar onki av stóru reiðaríinum markið í antitrust reglunum, sum er sett til 17,5% av samlaðu kvotunum. Størsta fyritøkan, Varðin, eigur sum er 15,5 % av kvotunum, JFK 11%, Framherji 13% og Christian í Grótinum 9,3%. Tann myndin kann tó broytast, um tað gongst sum landsstýrismaðurin í fiskivinnumálum, Høgni Hoydal (T), ætlar. Hann skrivar soleiðis til vinnunevndina:
"Ætlanin er frameftir at skipa størri felagskvotur sum eginkvotur, har útlit eru fyri rímiligum stabiliteti í kvotunum."
Hetta eru stórreiðararnir ikki nøgdir við, tí tá størri felagskvotur verða skipaðar sum eginkvotur, tá fer parturin hjá stóru reiðaríunum eisini at vaksa munandi, og tá verður teirra partur - helst - størri enn 17,5 prosent.
"Tað vísti seg, at antitrust-markini fyri reiðaríini vóru ikki so høg, sum vit høvdu roknað við. Men tá vit so fóru at nærlesa tað, sóu vit, at í framtíðini ætlar hann at gera felagskvotur um til eginkvotur, og tá tað verður gjørt, broytast eginkvoturnar, og tá vil roknstykkið ikki passa serliga væl longur", sigur Anfinn Olsen, formaður í Reiðarafelagnum og stjóri í Framherja, við Dag og Viku.
Sí eisini


text:
Randi Wardum
Randi Skylvsdóttir Wardum (fødd 22. november 1986) er ein føroyskur fótbóltsleikari og hondbóltsleikari. Í fótbólti spælir hon sum málmaður. Sum fótbóltsmálmaður spælir hon við KÍ og við føroyska kvinnulandsliðnum, sum hondbóltsleikari spælir hon við Kyndli. Saman við Malenu Josephsen hevur hon spælt flestar a-landsdystir fyri Føroyar (kvinnulandsliðið), tær hava spælt 31 landsdystir frá 1995 til 2013.[2]
Lívsleið innan fótbólt[rætta | rætta wikitekst]
Randi hevur spælt allar 31 landsdystir hjá føroyska kvinnulandsliðnum, síðan landsliðið byrjaði aftur í 2004 eftir ein langan støðg (Oyggjaleikir telja ikki við sum altjóða skrásettir dystir). Randi, Malena Josephsen og Rannvá B. Andreasen spældu allar sín 25. dyst fyri Føroyar, tá føroyska kvinnulandsliðið hjá kvinnum leikti vinadyst móti Luksembourg hin 28. november 2012. Føroyar vann dystin 6-0.[3] Síðan 2004 hevur føroyska kvinnulandsliðið spælt 25 dystir, og tær tríggjar hava leikt í øllum 25 dystunum. Áðrenn tað hevði Føroyar leikt í undankappingini 1995/1996 har liðið leikti 8 dystir, tá var Rannvá ov ung til landsliðið. Landsliðið helt pausu frá 1996 til 2004. Landsdystir í Oyggjaleikunum telja ikki við sum altjóða skrásettir dystir.[4]
Í 2008 spældi hon við íslendska felagnum Valur, sum spældi í Úrvalsdeildini, sum er fremsta kvinnudeildin í Íslandi. Randi var fyrsta føroyska kvinna ið leikti í fremstu fótbóltsdeildini í øðrum landi enn Føroyum.[5]
Randi hevur leikt 25 dystir í UEFA Women's Champions League við KÍ.
Keldur[rætta | rætta wikitekst]
- ↑ "Landsliðsleikarar 1995-2016" (in Faroese). Faroe Islands Football Association. http://www.fsf.fo/Default.aspx?ID=704. Heintað 21 March 2017.
- ↑ FSF.fo Landsliðsleikarar 1995-2013
- ↑ FSF.fo Føroyskur stórsigur í Luksembourg
- ↑ Kvinnufotbolt.com Leiktu dyst nr 25
- ↑ Uefa.com


text:
Bjørg bloggar - Fyrstu úrslitini komin16-09-2013
"Tað er ótrúligt hvat fótbóltsspæl kann gera við heilsuna hjá hálvgomlum konum", sigur Bjørg í nýggjasta blogginnlegginum um verkætlanina 'Svim ella spæl teg til betri heilsu'
Kundatænasta við enn fleiri møguleikum11-09-2013
"Vit arbeiða støðugt við at menna og betra tænastuna fyri okkara kundar, og nýggjasta átakið er ein liður í hesum arbeiði", sigur Øssur Skeel Nolsøe, leiðari fyri privatkundaøkið í Eik
Nýggj trygdarloysn í sambandi við keyp á netinum30-08-2013
Frá 30. oktober 2013 fer nýggj mannagongd at gera seg galdandi, tá tú skalt keypa trygt á netinum
Dagføring av Netbankanum sum app á fartelefonini gevur kundum trupulleikar30-08-2013
Eftir seinastu dagføring av netbankanum sum App á fartelefonini virkar App´in ikki sum hon skal. Her kunnu tit lesa hvussu trupulleikin kann loysast.
Felagið Peningastovnar ávarar ímóti teldusníkum27-08-2013
Heitt verður á allar netbanka-brúkarar um at verða serliga varnir, tí teldusníkar royna nú at lumpa brúkarar við falskari skermmynd


text:
Allir skúlarnir í Sunda kommunu verða nú niðurlagdir, samstundis sum nýggi Skúlin við Streymin verður settur á stovn. Tað er nú lýst í kunngerð og føroyskum bløðum, og sostatt verður ætlanin nú veruleiki.
- Arbeiðið at fyrireika nýggja skúlan er byrjað, men enn er fitt eftir á mál til at savna allar næmingarnar á sama stað, sigur Sunda kommuna. Ætlanin er at hýsa næmingunum í verandi skúlabygningi hjá Norðskála- og Oyrar skúla og Felagsskúlanum á Oyrarbakka. Harumframt er ætlanin at byggjast skal nýtt fyri at kunna bjóða næmingum og lærarum ein nútímans skúla.
7. flokkur verður savnaður frá skúlaársbyrjan 2016/17. Fram til arbeiðið við at savna 1. til 6. flokk á Oyrarbakka er endaliga klárt um eini tvey ár, verður undirvísing fyri hesum flokkum í skúlabygningunum í Hósvík og Hvalvík hesa tíðina.
Søkt verður eftir skúlastjóra, sum kemur at vera við til at mynda og skipa tilgongdina og byggingina av nýggja Skúlanum við Streymin. Skúlastjórin kemur somuleiðis at standa fyri samansjóðing av næmingunum, lærarunum og foreldrunum og kemur at leggja námsfrøðiligu kós skúlans.


text:
- Publiceret den 29 januar 2013
- Víst: 3563
Jason á Teigunum er føddur við Gjógv 02.08.1934 og er giftur við Ninnu, f. Mortensen av Argjum. Ninna er fødd 04.03.1932 og doyði í 2012. Tey búsettust á Argjum og áttu 5 børn: Eydna (1955) býr á Argjum, Arnbjørn (1959) býr í Hoyvík, Niels Holm (1960 - og doyði brádliga í 2003), Petur (1963) býr í Danmark og Maibritt (1967) býr í Hvalvík. Jason eigur 8 abbabørn.
Nú ein dagin var eg inni á gólvinum hjá honum á Argjum og fekk eitt hugnaligt prát - og ein góðan kaffimunn - frá honum og elstu dóttur hansara, Eydnu. Eg vildi hava hann at fortelja mær okkurt frá barnaárunum við Gjógv og lívsleiðini annars, og tað gjørdi Jason fegin:
Jason á Teigunum
Mamma æt Astrid, f. Joensen 1912, og pápi æt Petur Johannesen, f. 1907, og tey vóru bæði frá Gjógv. Vit vóru tíggju systkin: Gordon (1932 - 2004), í Havn, Jason (1934), á Argjum, Svanhild (1936 - 1973), Hósvík, Kaj (1938), Havn, Dagmar (1940), Havn, Hilmar (1942), Havn, Harry (1943), Noregi, Jonvør (1945), Havn, Palma (1946), Danmark og Sólklár (1948), Danmark. Pápi bygdi húsini hjá okkum - á Teigunum - tey vóru javngomul við meg, so tey eru bygd í 1934.
Barnaárini gingu fyri tað mesta við spæli í Ánni, Gjónni og í fjøruni. Vit vóru fleiri javnaldrar: Hákun - eg eri ein dag eldri enn hann, Kristian Martin, Marianna á Fløtti, Pól Johannes hjá Onnu Malenu, ið er eitt ár eldri enn eg - vit fylla sama dag. Mest helt eg saman við Theodori - hann er eitt ár yngri. Mær dámdi nokkso væl at klúgva - mamma var altíð so bangin - so eg plagdi við hvørt at stinga høvdið upp úr Gjónni og hyggja oman. Eisini dámdi mær so grúiliga væl at veiða síl, og nú skal eg fortelja tær eitt kubb, ið eg gjørdi í Høvdafossinum við glúpi. Eg mundi vera eini 12-13 ár, og tað hevði verið áarføri, so eg fór oman við glúpinum, áðrenn eg fór í skúla og fekk 24 eyrriður. Har vóru øgiliga nógvar eyrriður, sum hoppaðu fyri at sleppa niðan - eg fekk fleiri í viðhvørt, og tann størsta, sum eg fekk, var 24 tummar, so tú kanst ætla, at vit fingu bæði stoktar og kókaðar eyrriður til døgurða, so leingi tær vóru feskar. Eingin snakkaði um, at vit ikki máttu brúka glúp, men ikki dámdi teimum, at vit settu gørn eftir sílum.. Vit kundu finna uppá at reka sílini heim gjøgnum Ánna - heim um Funningsdjúpdina - seta eitt garn í Funningsdjúpdina og so reka tey út aftur, og tá kundu vit fáa eini 50 síl, men tað dámdi teimum eldru ikki.
Tað var ikki frítt, at vit javnaldrar royndu styrki, men Theodor var so nógv sterkastur. Hann lyfti eina fulla petroliumstunnu sum einki, og eina ferð minnist eg, at vit løgdu Ólav hjá Dalberg oman á tunnuna. Ólavur mundi vera eini 10-12 ár tá, og so skuldi Theodor royna seg. Hann var í tuflum - fyri at standa hægri - og gleivaði tvørtur um tunnuna, og hann lyfti tunnuni við Ólavi uppiá. Tað kláraði bara hann, men eg var tó so frægur, at eg kláraði at lyfta eini fullari tunnu. Havið hjá Kvívíks-Jógvani lá Heimi í Dalagerðinum, og tað vóru fleiri, ið lyftu tí. Einaferð, abbi og eg veltu undir vegnum í Dalagerðinum, fór eg at royna at lyfta tí. Tað var so ringt at fáa tað at balansera, og eg lá og knúlvaðist við tað. Abbi rópti á meg um at gevast, men eg svaraði ikki, og nú síggi eg, at hann kemur oman. Tá royndi eg mítt síðsta og fekk tað uppfrá. Abbi var ikki blíður. Hann gav mær flatan spakan í reyvina, tí eg mátti ikki oyðileggja mær ryggin, men hann var stoltur av mær álíkavæl.
Tey hvítu húsini - á Teigunum - eru barnaheimið hjá Jason
Eg konfirmeraðist í 1948, og eg minnist, at eftir tað var eg við at gera vegin niðan á Gjógv og at stoypa tann høga veggin undir Tarafløttahúsunum. Eg fekk eina krónu um tíman og var væl nøgdur. - Gjáarmenn hava borið manga byrðuna úr Funningi. Eg havi borið nógva vøru úr Funningi til handilin hjá Petur Kristiani. Tað vóru góð boð at fáa - at fara eftir vøru - tí eg fekk fimm krónur fyri túrin. Annars var Hans Jacob í Horni fastur berari. Oliver hevði handil ta einu tíðina, og eina ferð fyri jól bað hann meg koma at bera úr Funningi. Eg fekk ein frystan oksafjórðing at bera. Tað var ein ring byrða, og eg minnist enn, hvussu ilt eg fekk av einum beini, ið stakk beint inn í ryggin. Eisini lossaði eg nokkso ofta við tí svarta lossibátinum hjá Petur Kristiani. Hann hevði bara árar - tungur at rógva - og tað var mangan lagt nógv fyri, men teir dugdu sera væl. Snildir vóru teir. Tá ið illveður var, høvdu teir petroliumstunnurnar at isa í við, tá ið brotini komu. Teir høvdu ein langan standara og sleipaðu, til teir komu inn í Gjáarkjaftin, og tá ið so óløgini komu, so hildu teir eftir. Tá ið so líkindi vóru, so góvu teir út, og so skuldu vit spíla okkum út at rógva, tí tað ráddi um at fáa tunnurnar inn um Gjáarkjaftin. Onkuntíð kom tað fyri, at teir mistu tunnurnar vesturum, og tað var eitt verri baks. Áðrenn skinnararnir komu niðan á Gjónna, blivu tunnurnar rullaðar niðan - tveir um hvørja tunnu - eitt trapputrin á gangin. Tær tunnurnar, ið høvdu tvær gjarðir uttanum, vóru nógv betri at rulla enn tær kúputu. Tað var ein lætti, tá ið vognurin kom, tí hann kundi taka tvær tunnur í senn. Tað vóru fyri tað mesta Stóri-Petur og Hans Jacob í Horni, ið vóru fastir lossarar. Onkur var altíð aftrat teimum, sum t.d. Karl Meinhard, tá ið hann var heima.
Pápi keypti ein bát av Argjum - eitt 5-mannafar við 4 hestar Solo - og hann kallaðist "Riddarin". Tá ið eg var vaksin, plagdi eg at vera við og Oliver eisini. Tá hevði Oliver ongan bát. Annars var pápi sjómaður alt sítt lív, og eini 2 ár í 1950-unum sigldi hann við "Oyrnafjalli". Tað skipið sigldi mestsum um alla jørðina. Tað var hildið at vera eitt øgiliga stórt skip tá, og eg minnist, tá ið eg var í Grønlandi, at vit landaðu til tað skipið, og tá hitti eg pápa. Tá ið pápi legðist uppi, arbeiddi hann í ymiskum byggiarbeiðum í Havn - nógv hjá Peturi í Gong.
Vit høvdu ein nokkso langan hjall heiman fyri húsini, men brúktu hann mest til hoyggj. Tá ið Hilmar var smádrongur, kyndi hann eina ferð bál undir hjallinum, og eldur kom í. Hann segði, at tað logaði so lítið í fyrstani, men tá ið hann koyrdi meira hoyggj á, tá bar til, og eldur kom í hjallin. Tað var eitt grúiligt skil. Menn og konur handaðu vatnspannir úr Ànni og niðan og fingu sløkt eldin, men hjallurin fór illa, og hoyggið fór fyri einki. Seinni gjørdi pápi ein annan hjall - eg plagdi at hjálpa honum - og tann hjallin brúktu vit mest til at turka greipur í. Vit fingu nógvan fisk við snørinum um heystarnar.
Tann syndarliga hendingin í 1954, tá ið ólukkan var í Gjónni, og Georg í Sámalsstovu doyði, stendur klárast í huga mínum. Gordon og eg veltu Heimi á Heygunum, og Karl Meinhard velti har tætt við, og Georg gekk har og spældi. Hann hevði gjørt eina lítla veltu í okkara veltu. Knappliga fór hann til hús, og stutt eftir tað hoyrdu vit hetta skotið. Karl Meinhard fór til hús, og tá ið vit so seinni eisini fóru, sóu vit, at nógv fólk gekk og rann á Gjónni, og tá fingu vit at vita um hesa syndarligu ólukkuna.
Vit fluttu frá Gjógv í 1957. Tá var eg vaksin maður, var nógv burtur og búði í Havn. Tey hjá Oliveri og tey hjá Eliesari fluttu eisini, og eg haldi, at tað, sum er felags fyri tey, sum fluttu, er tað, at tey onga áttu jørð. Tað var einki at gera við Gjógv, og jørð bant tey ikki til bygdina. Kanska spældi tað eisini inn, at húsini vóru full av børnum. Vit vóru 13 fólk í húsi, so tað kravdi nógv til, og alt skuldi koma av sjónum. Abbi átti ein gyllin í Funningi og eitt frælsi Heimi í Dal - hann slapp at hava eina ær í Dalinum fyri at skera upp haga. Eisini minnist eg, at abbi velti fyti tey á Rætt og fekk eitt stykki afturfyri. Eisini var abbi uppsitari hjá Daniellu í Ólastovu og gekk eisini fjøllini. Afturfyri sluppu vit at sláa bøin, so at vit fingu hoyggj til at hava kúgv. Áðrenn Hjalmar á Teigunum flutti til Havnar í 1947, høvdu vit hálva kúgv saman við teimum, og tá ið tey fluttu, vóru vit so glað at fáa eina heila kúgv.
Systkini Jonvør og Jason á Lítlafløtti - mai 2008
Í 1948 fór eg sum 14 ára gamal til skips við "Saltnesi", sum Sofus Hilduberg, farbróðir, førdi - pápi var eisini við. Tummas Fagranes, sum eisini var farbróðir mín, átti tað skipið. Árið eftir - í 1949 - fór eg við "Borgini", úr Vági, til Grønlands, og eg var við henni í trý ár - tað var ein stór skonnart. Í 1952 fór eg so aftur við Sofusi, ið tá førdi "Grundick". Í 1954 fór eg á skiparaskúla - og tað tók níggju mánaðir - og so fór eg við "Fagranesi". Tummas í Ólastovu var skipari, og eg var eitt sindur erpin, tí eg var bestimaður - og har var eg í tvey ár. Í 1957 og 1958 var eg við einum íslendskum trolara, ið æt "Austfirðingur". Gordon, bróðir, og Oliver vóru eisini við. "Austfirðingur" var sama slag sum "Fiskanes" - ein stórur trolari. Vit fóru av stað 2. januar, og eg kom ikki heimaftur fyrr enn í novembur - 10 mánaðir út í eitt. Vit gingu seks og seks, og tað hildu vit vera óført, tí vit vóru bara vanir við átjan og seks. Fyri tað mesta vóru vit á ísfiskaveiðu, men vit vóru ein saltfiskatúr í Grønlandi. Hetta var tað árið, ið "Fiskanes" fiskaði so øgiliga nógv - heili 1142 tons av saltfiski. Vit fiskaðu uppí - 500 tons - og sigldu so til Esbjerg at selja. Um veturin - eftir at eg var heimkomin - møtti eg einum hvalbingi, ið hevði verið við "Fiskanesi" tað árið. Eg spurdi hann, hvat hann hevði fortjent. Hann segði, at hann hevði fortjent 7.000,- kr. Tá ið eg so fortaldi honum, at eg hevði fortjent 7.200, - kr fyri tey 500 tonsini, ið vit seldu í Esbjerg, tá svór hann við. Teir fingu so lítlan prís, tí teir avreiddu til damparar í Grønlandi. Jú, eg tjenti sera nógv tað árið - eg fekk 17.000, - kr, og tá ið eg bað formannin í kommununi hjálpa mær við skattauppgerðini, spurdi hann, hvat eg skuldi gera við allar pengarnar. Nú er hetta ikki meir enn ein mislukkað mánaðarløn. Eg fór so av stað aftur í 1958. Tá var eg burtur í eitt hálvt ár, men fortjenastan var ikki so góð tað árið, tí tann íslendska krónan fall úr 72 oyrum og niður í 42 oyru, so tá rýmdi eg av.
Í 1959 fór eg til Grønlands at rógva út. Sigurd Hentze, úr Skopun, sum var giftur við Petrinu í Heiðriksstovu, átti bátin, ið var spildurnýggjur. Tað var ein minniligur túrur. Vit fóru yvir við einum skipi, ið æt "Fursund". Tað var illveður, og tá ið vit vóru komnir 270 fjórðingar úr Føroyum, fingu vit ein sjógv, og fleiri bátar, ið stóðu á dekkinum, fingu skaða, og okkara fór fyri borð og sakk. Skipið hevði eisini bátar í lastini, og 120 mans vóru við. Tað mátti so vendast aftur á Havnina fyri at bøta um skaðarnar, ið bátarnir høvdu fingið, og vit leigaðu so ein annan bát av Sandi - eitt tíggjumannafar. Tað var lítil fiskur tað árið, men tað gekk ikki verri hjá okkum enn hjá hinum - vit vóru oman fyri miðal. Fortjenastan var lítil, og var hetta einastu ferð, ið eg fekk minstuløn. Nei, vit vóru óhepnir at missa tann góða bátin, men vóru noyddir at fara yvir kortini, tí vit høvdu keypt so nógva útgerð, salt o.a. - og haraftrat mistu vit eisini nógva útgerð, sum var í bátinum.
Tá ið eg kom aftur úr Grønlandi í 1959, fór eg at arbeiða á Bacalao í Havn, og haðani fekk eg kjansin at sleppa til Grønlands at arbeiða á Nordafar. Har var eg í tólv ár - tvey tey fyrstu árini sum arbeiðsmaður og tíggju ár sum virkisleiðari. Eg stóð fyri allari framleiðsluni, flakavirkinum og frystaríunum o.ø. Mær dámdi sera væl, og eg fortjenti væl, hevði fasta løn, men fekk eisini eitt ávíst bonus, alt eftir hvussu nógv vit frystu inn. Eg ætlaði mær ongantíð at gerast formaður - eg segði nei. Nordafar bar seg als ikki, og tað hevði tað ikki gjørt í fleiri ár. Hetta var í 1961. Eg fór yvir aftur við vanligari kontrakt, men tað bleiv rættuliga undarligt. Hetta var fyrsta árið, ið Svend Thulesen var stjóri á Nordafar; eg kendi ikki mannin, men visti, hvør hann var. Tað var fitt av kava henda dagin, vit komu í Føroyingahavnina, og eg gangi so niðan av keiuni við posa á bakinum og kufferti í hondini. Thulesen kemur so gangandi ímóti mær og heilsar upp á meg - hann hevði spurt onkran eftir mær. "Tað er tú, ið skalt vera formaður her", sigur hann við meg. "Nei", svari eg, "eg skal ikki vera formaður, eg havi eina vanliga kontrakt". "Tað havi eg fingið at vita", sigur Thulesen. "Nei, nei - eg verði ikki formaður", svari eg. Tá tekur Thulesen í akslarnar á mær og snarar meg oman móti keiuni og sigur: "Skipið fer av stað aftur í morgin". Hann segði hetta í álvara og rýmdi. Eg gekk so har og mól og hugsaði um, at tað var ein grúilig skomm at verða sendur heim aftur við sama skipi, so eg fór at enda gangandi niðaneftir og talaði ikki eitt orð. Soleiðis gjørdist eg formaður á Nordafar. Frá fyrsta degi í Grønlandi setti eg mær fyri, at tað skuldi arbeiðast upp á akkord. Tað brúkti eg alla tíðina, og tað riggaði væl. Tey flestu vóru væl nøgd, tí tey tjentu meira, og øll kláraðu akkordina. Tað fyrsta árið á Nordafar arbeiddu vit eitt sindur meir av lidnari vøru, enn virkið fekk av rávøru árið fyri - og vit vóru enntá 20 fólk færri. Eg var so formaður har eini 10 ella 11 ár, og tað dámdi mær stak væl. Har arbeiddu nógvir mans, og eg vildi ikki hava nakað konufólk í arbeiði. Føroyingahavnin var tænastuhavn fyri alt Grønland, so har kom eitt ótal av sjómonnum úr alskyns londum, og teir høvdu verið so leingi á sjónum, at teir blivu svakir, tá teir sóu eitt konufólk. Eg sá t.d. tær, ið arbeiddu á Sjómansheiminum - høvdu tær ikki vakt rundan um seg, bleiv galið. Eitt árið høvdu teir koyrt eini 4 - 6 gentur yvir á Nordafar, uttan at eg visti tað - tað gekk als ikki, so eg segði tær upp, tá ið árið var liðugt. Meðan eg arbeiddi sum virkisleiðari, var eg lítið á skrivstovuni. Eg gekk mest og fylgdi við gongdini, og sjálvandi var tað ymiskt, hvussu handalagið var hjá hesum ymisku. Tað kundu vera røsk fólk, um tey ikki høvdu handalag til fisk, og so royndi eg sum frægast at leiðbeina. Tað er ikki altíð so lætt at fáast við fólk, tí eingin er líka. Eg royndi altíð at vera róligur og fólkaligur.
Eg gavst á Nordafar í 1970 og var so eina tíð á Bacalao, men í 1971 bleiv eg biðin av Landsstýrinum at fara til Norðdepils, har var eg so í 11 ár. Hetta var eitt vanligt flakavirki, og tað gekst væl. Vit høvdu fyri tað mesta nokk at gera, og har vóru eisini nógv konufólk, og tað riggaði fínt. Eg bleiv so biðin um at søkja til Miðvágs, og har var eg frá 1982 til novembur 1997. Har dámdi mær eisini væl, og tá ið eg gavst har, ætlaði eg mær et gevast med alla, men tað bleiv ikki so. Í byrjanini av 1998 spurdi Fiskavirking meg, um eg ikki vildi verða virkisleiðari á Lynfrost, í Runavík. Eg hevði ringan hug, men fór og angraði tað ikki - mær dámdi væl, tí vit fingu tað ganga, og har var eg í 7 ár. Tað er ikki liðugt enn. Eg gavst í Runavík í 2005, og tá lokkaðu teir (Fiskavirking) meg aftur til Miðvágs, tí tað virkið bar seg ikki. Har var eg so í 2½ ár- til einaferð í 2007 - men tá bar virkið seg, og eg gavst med alla. Tá var eg 72 ár, og síðani tá havi eg ikki gjørt eitt tað einasta petti - uttan lisið nokkso fitt. Eg fari ikki at biðja nakran - sum hevur heilsuna - gevast, tá ið hann er 67 ár.
Takk fyri prátið, Jason.


text:
Politikkur eigur at spretta úr fólkinum
Almenna hoyringin og fólksliga tilgongdin í sambandi við ætlaðu fólkaatkvøðuna um nýggja Stjórnarskipan Føroya er ikki nøktandi. Føroya fólk eigur at sleppa nógv meira framat og politikarar eiga at stilla upp til almennar politiskar kjakfundir
Samgongan arbeiðir í løtuni við at gera eitt lógaruppskot um Stjórnarskipan Føroya og ætlar at skipa fyri einari fólkaatkvøðu í hesum sambandi, seinni í ár.
Ein stjórnarskipanarlóg er nakað heilt serligt - ein fólksins lóg, ein lóg, sum skal halda í nógv ár og ættarlið, rúma komandi neyðugum samfelagsbroytingum og menning, aðrar lógir skulu antin beinleiðis ella óbeinleiðis byggja á eina stjórnarskipanarlóg o.a.
Talan er um eina lóg, sum skal tryggja fólkaræði, frælsi, rættvísi, støðufesti og samanhald, og verja fólkið ímóti politiskari valdsmisnýtslu og skilaleysum handlingum.
Føroya Væl, sum er veljarafelag Sambandsfloksins í Suðurstreymi, heldur, at tilgongdin í arbeiðinum at gera eina nýggja stjórnarskipanarlóg ikki livir upp til minstukrøvuni at fyrireika eina slíka lóg. Ongar almennar og ítøkiligar viðmerkingar eru til fyriliggjandi lógaruppskot - viðmerkingar, sum skulu brúkast at stuðla seg til í sambandi við tulkingar.
Almenna hoyringin er farin fram í einum afturlatnum samanhangi, soleiðis at skilja, at fólkið alt og veljararin ikki alment og breitt er sloppin til orðanna og er kunnaður um innihald, endamál, tulkingar og avleiðingar - fólkið hevur ikki fingið høvið andlit til andlit at stilla spurningar og gera viðmerkingar til okkara politikarar.
Hetta er ikki nøktandi í einum so týðandi máli.
Vit vita, hvat vit hava, og tað kann ikki vera rætt, at fólkið ikki nágreiniliga veit, hvat tað fær við einari nýggjari stjórnarskipan.
Tað eigur tí at verða skipað fyri enn fleiri almennum politiskum kjakfundum um evnið - vónandi fer løgmaður og landsstýrið at skipa so fyri í komandi tíðum. Alt annað er ábyrgdarleyst og ódemokratiskt.
Fari tí at heita á fólk um at møta fjølment til fyrsta politiska kjakfundin av hesum slag í Aulini í Finsen, í gamla Kommunuskúlanum - í annaðkvøld kl. 19.00-21.00, har í hesum umfari 3 av teimum stóru politisku flokkunum og tess formenn fara at leggja fram og svara spurningum frá fólkinum.
Johan Dahl
formaður í Føroya Væl
Meiningar og hugleiðingar ið verða bornar fram í hesum lesarabrævið, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Heystarfat
Prát við Jørgen Niclasen
Trump heldur fram sína sigursgongd
Argentinski kavbáturin sprongdist eftir 40 millisekundum
Samrøða við Trine Camilla Joensen úr Valkyrjunum
Rúsdrekkaávirkaður og 12 persónar í bilinum
Myndarøð: Væleydnað seymiskeið fyri nýbyrjarar
Trolbátarnir fullfermdir á Leirvík
"Kom á 2069" - Sending 22
Smuglingin av fiskaflaki úr Norra vindur upp á seg
Prát við Svend Højgaard
Ísraelar og palestinar - sum dagur og nátt
55 vilja vera stjóri
Tvístøða kjaksending 24 - Lán til uttanlandaferðir
Lýsa fyri 70 milliónir í Fiskafingrum
Týsk Samherja-skip fingið nøvn
Ein sólskinssøga á vetri
Íslendsk lodnuskip hava rokveiðu - norðmenn á veg
Vandi fyri álvarsomum stríði millum Danmark og Grønland
Eg sakni heildarætlan fyri fiskivinnuna
R7 Premier League 9 - aftaná 24. umfar
Samrøða við Hans Jacob Hjelm, um Dansibandsfestivalin
Klipp fyri at brúka telefon í bilinum - kanska eisini í Føroyum
Messi brendi brotsspark
Samband
Postboks 226
FO-600 Saltangará


text:
NordikUng er til tín, ið ert ímillum 13 og 17 ár.
Við NordikUng hevur tú møguleika at fáa:
- NordikUng kontu við frælsi at taka út, har tú til dømis kanst seta tín lummapening ella lønina frá frítíðarstarvinum inn
- Barnauppsparing er ein bundin samnasparingar konta, ið gevur betri rentu og kann stovnast fram til tú verður 15 ár
- Mastercard Debit Standard gjaldskort, sum tú kanst gjalda við í handlum og á netinum
- Netbanka, so tú kanst fara í bankan, tá tú vilt
Ein banki, sum kennir teg
Sum tannáringur hevur tú nógva ferð á lívinum, og tú hevur helst ikki stóran tørv á at hugsa um pening og bankar. Øll fáa tó einaferð tørv á ráðgeving um pening. Tað kann vera í sambandi við, at tú byrjar at arbeiða, tá tú skalt finna tín egna bústað , tá tú fert undir útbúgvin ella í sambandi við onnur endamál. Og tá er tað gott at kunna koma í ein banka, sum kennir teg. Hjá okkum fært tú fram um alt holla persónliga ráðgeving - eisini sum lesandi í Føroyum ella uttanlands.
Frá NordikUng til NordikSolo
Tá tú fyllir 18 ár, fært tú eitt tilboð um at gerast partur av NordikSolo
. Á tann hátt kanst tú tryggja tær, at tú hevur tær kontur og tey kort, ið tær tørvar. So kanst tú kanst nýta tína tíð til tað, sum hevur týdning fyri teg.


text:
Orð: Mikkjal á Ryggi
Tað er ein stutt, ein stokkut løta,
so fara vit úr hesi verð;
í himmiríki aftur møta
vit teimum, sum vit mistu her,
sum tú algóði faðir mín
í náði leiddi heim til tín.
2. Hjá Guði glað tey okkum bíða,
í sælu teimum tíðin fer.
O, faðir! gev oss kraft at stríða,
til fagnarstundin komin er,
tá loyst frá lívsins neyð og sorg
vit vinna heim í tína borg.
3. Tá gloymd er øll vár svára møði,
tí Jesus turkar burt hvørt tár;
í endaleysu andans frøi
vit liva har í ótald ár;
tá syngja vit so glað og sæl:
Guð gjørdi alt so sera væl!


text:
Tað frættist í gjár, frá leikstjóranum, at Star Wars: Episode VIII er komin hálvan vegin við upptøkunum.
Ì tí sambandi legði Rian Johnson tvær svart/hvítar myndir út av leikpallinum, saman við hesum boðunum:
“Good. Bad. I’m the guy with the microfiber sham.”
I can’t believe we’re halfway through the shoot. (We’re halfway through the shoot!)
Sum Rian skrivar, fáa vit eina mynd frá hvørjari síðu av kampinum.
À fyrru myndini síggja vit ein X-Wing Fighter.
Seinna myndin er av the First Order.
Tað kókar longu við spenningi. Og eg gleði meg til Episode VIII kemur í biografin tann 15. Desembur 2017.
Men Vit skulu ikki bíða so longi at síggja ein Star Wars film aftur. Tí Rogue One: A Star Wars Story kemur út 16. Desembur í ár.
Rogue One er ein Star Wars prequel, ið fyrigongur millum Episode III og IV.
Jyn Erso, ein Rebellion herðkvinna, fær eina stóra avbjóðing. Hon skal stjala tekningarnar av the Death Star.
Tað sum er spennandi við hesum filminum, er at møguleiki er fyri at Darth Vader er í honum.
Fyrsti teasarin er longu útkomin:
Can’t wait!!


text:
FM hjá SSF: Heiðursmerki og persónlig met til Ragnvald og Kristu
Svimjisambandið hevur skipað fyri árligu FM-kappingini í svimjing. Kappinging var í svimjihøllini í Gundadali um vikuskiftið, og svimjarar úr øllum landinum luttóku í kappingini.
Fyri at kunnu luttaka í FM kappingini, mugu svimjarar hava ognað sær bronsunálina hjá SSF, og tað eydnaðist hjá 12 ára gomlu Kristu Mørkøre (Ægir) í vetur. Og tað hilnaðist væl hjá henni, hon setti fleiri persónlig met m.a á teininum 50 m frísviming, hon kom á mál við tíðini 34,11 sek.
Ragnvald Jensen (Flot) stóð seg eisini sera væl, hann vann bronsuheiðursmerki í 100 m bringusvimjing, hann kom á mál við tíðini 1.12,10. Nr eitt gjørdist Pál Joensen (Susvim) við tíðini 1.08,95 og Eyðbjørn Joensen (Susvim) fekk silvurheiðursmerki við tíðini 1.10,45. Krista og Ragnvald luttóku í fleiri kappingum, øll úrslitini frá kappingini síggjast við at trýsta HER
Tað liggur sjálvsagt nógv og miðvís venjing aftanfyri avrikini hjá teimum báðum, og vit frøast um tað góða og miðvísa arbeiðið, ið verður gjørt úti í Feløgunum. Krista venur við svimjifelagnum Ægir í Klaksvík og Ragnvald venur á Toftum í svimjifelagnum Flot
Krista og Ragnvald skulu aftur í eldin um ein mánað. Tá skulu tey umboða Føroyar til EM í svimjing fyri brekað, sum verður í Berlin, og tað verður spennandi at fylgja við teimum tá tey skulu kappast móti bestu svimjarum í Evropa. ÍSB ynskir teimum tillukku við frálíku úrslitunum til FM-kappingina og góða eydnu við kappingini í Berlin komandi summar.
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond


text:
Skráin fyri festivalin
09.00 Fólk byrja at møta í B-36 húsinum. Øll verða skrásett millum kl.9 og 9.50
10.00 Festivalurin verður settur
10.10 Kunning um dagin og skránna
10.15 Felags ‘rørsla’
10.30 – 12.00 Ítróttur I
12.15 – 13.30 Steðgur, har øll eru savnað í B-36 húsinum at eta matpakkan, sum øll hava tikið við heimanífrá. Vatn og te fáast afturvið.
Uml.12.45 Fyrilestur um Eunice Kennedy Shriver og Special Olympics
Ymisk hugnaspøl
13.45 – 15.15 Ítróttur II
15.30 - Steðgur – frukt og vatn í B-36 húsinum
16.00 – 17.30 Ítróttur III
17.30 – 18.15 Skifta og gera seg kláran til døgurðan
18.30 - Døgurði í B-36 húsinum
Uml.19.20 Endarøða
Men vit halda fram við undirhaldi og dansi
21.00 Festivalurin endar
Øll luttakandi ítróttafólk fáa eina T-shirt, sum tey (helst) skulu brúka til ítróttirnar.
Tá ið ítróttatiltøkini eru av, er møguleiki hjá øllum at vaska sær og skifta klæðir til døgurðan.
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond


text:
Løgmaður á fund við Lars Løkke Rasmussen
Dan Klein --- 10.01.2018 - 09:15
FUNDUR: Løgmaður skal hitta Margrethu drotning og danska forsætismálaráðharran í dag
Fyrrapartin verður fundur millum løgmann og danska forsætisráðharran Lars Løkke Rasmussen í Keypmannahavn.
Á fundinum fara løgmaður og danski forsætisráðharrin at umrøða fleiri mál. Millum annað skulu teir skifta orð um uttanríkispolitisku lógina, stjórnarskipanina og norðurlandamál.
Í Danmark skal løgmaður eisini hitta Margrethu drotning.
Løgmaður kemur aftur til Føroya í kvøld.


text:
Av teimun 7 landsliðsvimjarunum eru 4 svimjarar úttikinir til heimsmeistarakappingina í Melbourne.
Gentirnar eru:
Úr Fuglafj. svimjifelag (FS): Elspa Mørkøre
Ùr Tvøroyrar svimjifelag (TS): Jutta Thomsen
Dreingirnir eru:
Úr Klaksvík (Ægir): Kristin Olsen
Úr Vágs svimjifelag (VS): Pál Joensen
Teir 7 A-landsliðsvimjararnir vóru umframt omanfyrinevndu vóru eisini Kári á Høvdanum úr FS, Mona Simonsen úr TS og Dánjal Martin Hoffgaard úr TS.
Eisini vóru fleiri nýggja føroysk met sett í 50 m hyli bæði í Íslandi og í Danmark. Metini vera ajourførd so skjótt tey endaliga eru fráboðaði frá svimjinevndini.
Svimjisambandið ynskir øllum luttakarunum tillukku við kappinginum, Hm-luttøku og teimun nýggju føroysku metunum í 50 m. hyli


text:
Stjórnarskipanin er ein størri fløkja enn nakrantíð
2. august 2017
Føroyar skulu hava eina stjórnarskipanarlóg. Tað segði løgmaður – enn einaferð – á ólavsøku. Og nú er uppskot um hetta sent til hoyringar hjá Føroya fólki
Tað fyrsta eg hugdi eftir í uppskotinum var formælið og grein eitt, tí tað vóru hesir partarnir, sum í 2011 forðaðu fyri eini breiðari semju um uppskotið.
Og eg stúrsaði við.
Tí hvussu í verðini hevur løgmaður borið seg at, við at fáa Høgna Hoydal at ganga við til eitt stjórnarskipanaruppskot, har tað stendur í formælinum, at stjórnarskipanin setir ikki úr gildi verandi stjórnarrættarligu sáttmálar?
Gott nokk stendur ikki beinleiðis, at stjórnarskipanin virðir donsku grundlógina, men tá tað stendur, at grundlógin ikki verður sett úr gildi, so má tað vera ein viðurkenning av, at hon er í gildi og at hon eisini verður í gildi eftir at stjórnarskipanarlógin er sett í verk.
- Ella sum tjóðveldisfólk plagdu at siga: Føroya fólk verður biðið um á eini fólkaatkvøðu at viðurkenna donsku grundlógina. Hvussu hevur løgmaður borið seg at við at fáa Tjóðveldi at taka undir við tí?
Svarið fingu vit undir tingviðgerðini av ólavsøkurøðuni. Løgmaður segði tá, at hann hevur gjørt uppskotið sjálvur. Talan er altso ikki um eina semju í samgonguni.
Eingin andstøðuflokkur sigur seg taka undir við uppskotinum, og sum tað liggur í løtuni, er óhugsandi, at Tjóðveldi tekur undir við tí. Tjóðveldisflokkurin varð jú stovnaður sum eitt mótmæli ímóti at danska grundlógina er galdandi fyri Føroyar.
Longu um mánaðarskiftið august/september verður uppskotið hjá løgmanni lagt fyri løgtingið, og tá fáa tingfólk hálvanannan mánað at finna ta semjuna, sum leitað hevur verið eftir (uttan úrslit) seinastu 18 árini.
Nøkur ófrávíkilig krøv
Tá seinasta semjan um stjórnarskipanina slitnaði í mai 2011, skrivaði Høgni Hoydal í sínum áliti, at um Tjóðveldi skuldi taka undir við uppskotinum, so skuldi stjórnarskipanarlógina vera omanfyri alla aðra lóggávu (eisini donsku grundlógina).
Ein onnur treyt var, at gildiskoman skuldi teingjast at eini fólkaatkvøðu og ikki fylgja ásetingini í stýrisskipanarlógini, sum løgmaður nú skjýtur upp at gera.
Ein triðja treyt fyri at taka undir við uppskotinum var, at lógin skuldi verða ”væl og virðiliga viðgjørd í almenninginum við hoyringum, upplýsingum og orðaskifti.” Eisini var tað ein treyt, at borgararnir skuldu kunna við undirskriftum krevja ávís mál løgd fyri løgtingið, og borgarar skuldu eisini kunna krevja, at mál vórðu løgd til fólkaatkvøðu.
Ongar av hesum treytunum er eftirlíkað í uppskotinum hjá løgmanni.
Eg dugi ikki at síggja, hvussu Tjóðveldi nú kann sleppa øllum hesum krøvunum, sum vóru so altavgerandi í 2011.
– Men hinvegin – um tey ikki sleppa krøvunum, so er tað í verandi løtu næstan eingin, sum tekur undir við uppskotinum, sum er farið til hoyringar, og sum løgtingið longu tann 25. oktober skal hava samtykt við breiðari semju – eini semju, sum eingin hevur megnað at funnið seinastu 18 árini.
Helgi Abrahamsen
RN
Aftur


text:
Onnur tíðindi
-
07-12-2017 |
Dystirnir móti VÍF í kvød eru útsettir vegna veðurLes meira
-
10-11-2017 |
Betri høvuðsstuðul hjá ungdómsdeildini hjá KyndliLes meira
-
09-11-2017 |
Kyndil hevur gjørt sáttmála við ungdómsmennaran Jonas Dehn AndersenLes meira
-
17-10-2017 |
LimadagurLes meira
-
23-09-2017 |
2 x grannauppgerðir í Hoyvíkshøllini sunnudaginLes meira
Komandi tiltøk
Ársins jóladansur í Høllini á Hálsi
leygarkvøldið 25. novembur ...Les meira
Kunning
Stuðlar
Kyndil
Kyndil varð stovnað 10. mars í 1956.
Felagið hevur vunnið 30 meistaraheitir í bestu mansdeildini og seks í bestu kvinnudeildini. Í 2014 vunnu kvinnurnar greipuna og menninir steypakappingina.
Í yngru deildunum hevur felagið vunnið hópin av FM-heitum og steypafinalum. Tilsamans hevur Kyndil vunnið 41 steyp bara síðan 2010. Tað er met.
Felagið leggur hvørt ár dent á at hava dugnaligar venjarar, ið læra spælararnar at spæla góðan hondbólt.
Vilt tú royna teg, so kom í Kyndil! Her ganga vinnaraandi, lærdómur og samanhald hond í hond!


text:
Heimasíðan hjá Áka Nielsen
Áki Nielsen
Gørðum
FO-350 Vestmanna
Tlf.: +298 424542 / 424480
Fax.: +298 424542
GSM: +298 226486 / 252069
E-Mail: prinssi@kallnet.fo og a-nielsen@post.olivant.fo
Heimasíða: http://heima.olivant.fo/~an2001/ og http://3672109.home.icq.com/
ICQ-UIN: 3672109 http://www.icq.com/scripts/Srch.dll?Uin=3672109
Tú kanst síggja um eg eri on-line á ICQ á hasari síðuni, og senda mær eini boð sjálvt um eg eri off-line.
Nicknavn: Prinssi (Tá eg eri á IRC, eri eg sum oftast at finna á #Faroese_Chat á DALNet.)
Vilt tú eisini chatta, er tað best at heinta mIRC niður.
Lurta eftir MP3'arum við hesum forritinum:
Míni favoritt Black Metal orkestur eru: Dimmu Borgir og Satyricon. Industrial Metal: Covenant
Mær dámar sera væl Linux, havi brúkt tað
í trý ár eftirhondini, og eg eri:
Um tú brúkar Linux, burdi tú eisini latið teg skrásett sum Linux-brúkara. Vitja eisini síðuna hjá Føroyska Linux Áhugabólkinum: http://www.flug.fo/ har finnur tú tað, sum eg eri so heppin at sleppa frá at skriva her.
Um tú hevur hug, líkasum eg, at hjálpa SETI við at kanna, um lív er í rúmdini, far so og installera eitt forrit frá teimum her:
Einaferð langt úti í framtíðini fari eg at hava eina
assemblarasektión á síðuni. Men tað tími eg ikki at hava
tíð til at gera beint nú.
Eg havi altíð hatað at gjørt grafiskt design, tí tað tekur evigheitir, og er serdeilis óspennandi. Fyrstu ferð eg brúkti Linux, tímdi eg ikki eingongd at prøva ta grafisku brúkaraflatuna, tí eg helt tað var nokk at læra í tekstkonsollinum. Man kann jú eisini gera tað sama har, uttan grafikk, sjálvandi, sum eg ikki skoyti nógv um. Sjálvt nú Windowstíðin er, sakni eg enn DOS.
Mítt fyrsta assemblaraprogram var eitt sokallað Gron-forrit.
Eg plagdi ikki at skriva "Hello World!" forrit, tí eg
vil helst duga bæði input og output, ikki bara output. Eg kann
vísa hvussu tað sá út. Hetta er 16-bit assembly.
MOV AH,9
MOV DX,OFFSET Str1
INT 21h
@0:
MOV AH,1
INT 21h
MOV AH,9
CMP AL,'J'
JZ @1
CMP AL,'j'
JZ @1
CMP AL,'n'
JZ @2
CMP AL,'N'
JZ @2
JMP SHORT @0
@1:
MOV DX,OFFSET Str3
INT 21h
INT 20h
@2:
MOV DX,OFFSET Str2
INT 21h
JMP SHORT @0
Str1 DB 'Hevur tú gron (J/N)?$'
Str2 DB 'Tað passar ikki, títt seyðarhøvd!!! Prøva umaftur!!!$'
Str3 DB 'Gott av.$'
Eg veit væl, at hatta er ein máti at programmera uppá, sum ger tað ringt at avlesa, men hatta programmið er so stutt, at tað er so lætt at skilja, at eg haldi ongar broytingar skulu gerast í keldukotuni. Men sjálvandi, tú mín kæri lesari skilir kanska ikki assembler. Tað er tí, eg fari at hava eina assemblersektión seinni. Tað er nokkso nógv at forklára. Tað kan saktans blíva til eina bók. Men um man hyggur hatta gronprogrammið ígjøgnum, so haldi eg at tey flestu skilja okkurt. Kanska hevur tú fingið áhuga í at assembla, tí tað kann brúkast í C, Pascal og Delphi til at gera tíni programmir skjótari, á akkurát teimum støðunum, har tú vilt hava tey at arbeiða skjótari. Tað er sjáldan, at bara assembler verður brúkt allan vegin í gjøgnum. Sjálvt um tað er ein máti sum er stuttligur, og sum mær dámar væl, so tímir næstan bara eg at gera rein assemblaraprogrammir, tí tað tekur langa tíð at gera, linjurnar blíva ofta 1000, ístaðin fyri 30-50. Hatta er so bara ein hobby hjá mær, líkasum Linux og teldur í tað heila tikið er tað fyri meg. Man kann gott siga, at eg eri óprofessionellur.
Seinast uppdaterað: 05/06-2001 21:28.42 GMT. Tú ert síðan 01/04-2001 vitjandi nummar:
Forrestin, heimsins absolutt besti hexeditor við innbygdum assemblara fæst frá http://gid.kuzbass.net/sen/
Click HERE
to vote for this page as a Starting Point Hot
Site. Click on the graphic to vote for this
page as a Starting Point Hot Site
Hesir trackararnir komu 03/06/2001


text:
Anna is our host - I'm her backup.
Anna tekur kaffie við - hon ringir til mín um ikki liggur fyri.
Lesa eitt sindur í kopi-bóklinginum.
We will read in our copied booklet (eg sendi tykkum telduavrit pappírunum tit fingu í byrjanini, um tit ikki hava hetta ella hava mist burtur).
Merry Christmas and enjoy a little reading on (Gleðilig jól, tit kunna hugna tykkum við hesum)
Einherji hevur gjørt hetta fyri okkum, sum vit burdu lisið.
hann svimur - he swims
hann svam - he swam
hann hevur svomið - he has swum
hann hevði svomið - he had swum
hann fer at svimja - he´s going to swim
Hann spælir fótbólt - he plays football
hann spældi fótbólt - he played football
hann hevur spælt fótbólt - he has played football
hann fer at spæla fótbólt - he will play football
Hann syngur - he sings
hann sang - he singing
hann hevur sungið - he has sung
hann fer at syngja - he´s going to sing in the future


text:
Víkingur megnaði javnleik móti FH Hafnafjørður
ítróttur12-07-2017 - 22:30 - Jóanis Albert Nielsen
Víkingur spældi seg víðari í Champions League við samanløgdum sigri uppá 6-2 móti Trepca 89. Víkingur hevur í kvøld spælt fyrst dystin í 2. umfari í Champions League ímóti FH Hafnafjørður.
Tað var annar FH Hafnafjørður ið kom fyrst á odda tá ið Emil Palsson skoraði til 1-0. Víkingur javnaði í seinna hálvleiki til 1-1 tá ið Adeshina Lawal skoraði uppá brotsspark.
Víkingur hevur nú eitt gott útgangsstøði til seinna dystin sum verður leiktur á Tòrsvølli í næstu viku.


text:
Kappingin umfatar:
U 7 dreingir 5-6 ár (f. 2011-12)
U 9 dreingir 7-8 ár (f. 2009-10)
U 11 dreingir 9-10 ár (f. 2007-08)
U 13 dreingir 11-12 ár (f. 2005-06)
U 15 dreingir 13-14 ár (f. 2003-04)
U 17 dreingir 15-16 ár (f. 2001-02)
U 19 dreingir 17-18 ár (f. 1999-00)
Vaksin (Hægst tveir leikarar úr Effodeildini/1.deild 2017 á vøllinum samstundis)
Væntandi verður spælt soleiðis:
Fríggjadagin 29. desember: U19, U17, U15, U13 og allar gentukappingarnar
Leygardagin 30. desember: Vaksin, U7, U9, U11
Gentulið fáa møguleikan at spæla saman við dreingjunum, men í einum aldursbólki lægri enn tær hava aldur til. Eru 3 ella fleiri gentulið til eina deild, so verður kapping hjá gentum. Aldursbólkarnir eru teir somu á gentusíðuni tó at tað verður U18 kapping ístaðin fyri U17 og U19 eins og FSF skipar sína kapping í 2018.
Hvørt liðið telur 5 leikarar og hægst 1 skiftisleikara, tó spæla U17, U19 og Vaksin við 4 leikarum og hava hægst ein skiftisleikara.
Dómarar verða í stóran mun núverandi og fyrrverandi KÍ leikarar í bestu ella næst bestu deildini.
Nr. 1, 2 og 3 fáa heiðursmerkir. Hjá teimum vaksnu fær vinnarin gávukort, meðan vinningar eisini eru til nr. 2 og nr. 3. Hjá U19 er pizza gávukort til vinnandi liðið.
Liðini skulu hava egin nøvn ella nevnast eftir fótbóltsfeløgum.
Tilmelding á tlf. ella SMS til tlf. 295401 ella á privat boð hjá Bláu Bylgjuni á facebook. Tilmeldingin verður váttað, tá hon er komin, so tilmeldingarpersónurin fær váttan fyri at liðið er tilmeldað.
Síðsta freist at melda til allar kappingarnar er 3. jólakvøld mánakvøldið 27. desember kl. 19.00.
Kostnaðurin er 300 kr. fyri liðið hjá yngru deildunum. Hjá teimum vaksnu er kostnaðurin 400 kr.


text:
Fyrsti leikur, ið verður sýndur á Tjóðpalli Føroya í 2018, verður dansisýningin “Above and Beyond”, ið er gestaleikur við føroyska dansaranum Búa Rouch og ísraelska koreografinum Daphna Horenczyk.
Í stykkinum verða talgild ovurstimbran og møði í 21.øld viðgjørd. Áskoðarin stígur inn í ein heim við estetiskum íblástri úr surrealismu, 60ara science fiction og hipstaramentan, har tveir gátuførir leikarar útføra royndarvirksemi, ið trýstir kognitivu og kropsligu førleikarnar til tað ytsta.
Við modernaðum dansi, performance list og einari heimagjørdari
elektroniskari maskinu, uppstendur eitt pall-landslag og ein
hendingargongd, ið umskapar kropparnar á dansarunum, og markið millum tað menniskjasliga, mekaniska og talgilda.
Harvið verður speiskliga sett spurnartekin við nøkur av núverandi tøkniligu rákunum í heiminum, við troytta og útlúgvaða kroppin sum metafor fyri gjónna millum ta ovurstóru mongd av kunning, ein noyðist at halda skil á í 21.øld, og hvat okkara kroppar og tilvitska evolutionert megna.
Sýningar verða:
4. januar kl.19.30
5. januar kl.19.30
6. januar kl.20.30
Les meira og keyp atgongumerki á www.tjodpallur.fo


text:
Nú eitt kvøldi vóru vit og lurtaðu eftir Underworld á spælistaðnum Casino de Paris. Eitt frálíkt og hugtakandi gamalt spælistað, hvørs søga røkkur heilt aftur til 18. øld. Núverandi hølið tók skap í 1910'unum, og í nýggjari tíð hava tey fingið eitt sannførandi PA anlegg installerað. Hetta kundu vit staðfesta fyri nøkrum vikum síðani, tá FKA twigs framførdi á staðnum, og subbassurin fór vibrerandi gjøgnum mønu og merg.
Underworld framførdu alla Dubnobasswithmyheadman (1994) í samband við at plátan fylti 20 ár í heyst. Talan er um eina av definitivu elektronisku útgávunum úr 90'unum, ið virkar sum sambindingarliður millum raddargrundaða sangskriving og dansigólvsins hypnotisku house og techno rútmur. Húsin er ein søga fyri seg, og var sniðgivin av bretska art design kollektivinum Tomato, ið m.a. taldi limir úr Underworld. Visuella síðan av konsertini var einføld: bólkaheitið, plátuheitið og skiftandi sangheiti upplýst við lýsandi stavum á bakteppi.
Fyrst var øll plátan spæld í raðfylgju og síðani úrvald stakløg frá sama tíðarskeiðið. Rosinan í pylsuendanum var slagarin "Born Slippy .NUXX", ið sum kunnugt gjørdist stórhitt umvegis soundtrackið til Danny Boyle filmin Trainspotting (1996). Upptøkan niðanfyri er filmað av youtube brúkaranum Zan Grindcore, ið stóð á balkongini vinstrumegna. Vit stóðu á gólvinum mitt í mannamúgvuni og huglagið var euforiskt.
Núverandi manningin í Underworld telur tríggjar mans. Tó vóru teir bert tveir á palli: Karl Hyde á sang og streingjaljóðføri og Darren Smith á elektroniskar dimsar. Sum skilst stóð triði bólkalimurin Rick Smith har afturi við ljóðpultin og diggaðist. Tað er nørding í øðrum potensi, og ljóðið var eisini óalmindiliga gott. Røddin klár og djúp, elektroniski vevnaðurin sublimur og bassurin monumentalur.
Summi vilja vera við, at plátan sum hugtak er útdoyggjandi í okkara tíð. Tað kemst tó ikki uttanum, at plátan - albummið - hevur verið tónagevandi listarligur miðil og ljóðberi í 20. øld, og ikki er líkt til at hon fer nakran veg í bræði. Tað er eitthvørt pedagogiskt og siðmennandi yvir hesum, at framføra eina heila plátu úr enda í annan á konsert. Kærkomið í eini tíð við agnklikkjandi skundnøktan og alsamt minkandi gætisspenni.
Plátan Dubnobasswithmyheadman er annars sum heild róligari enn áðurnevndi 'Born Slippy .NUXX', og lagið hoyrir í prinsippinum til tíðarskeiðið kring næstu útgávuna Second Toughest In The Infants (1996). Eisini ein góð útgáva, men hesuferð verður tann fyrra umrødd. Dubnobasswithmyheadman er serstakliga hugfangandi og hóskar seg til oyrabúffar eins væl og dansigólv. Alt eftir tørvi. Er við hesum viðmæld.
Musician, DJ, writer, piano teacher, lecturer, musicologist, collector. This is my blog (only in Faroese since 2016). Much of what I immerse myself in has to do with music. Based in Tórshavn, Faroe Islands.


text:
Á Torginum 29. august á R7
Á Torginum týskvøldið 29. august kl 21 á R7.
Byrja verður uppá skaldsøguna “Sornhúsfólkini”. Henda søgan er framhald av “Hjálpt úr neyð” ið hevur verið lisin upp her í sendingini. Absalon Absalonsen skrivaði og Heri Tróndheim lesur.
Eisini vera fleiri sangir ið Zacharias Zachariassen hevur skrivað, týtt og sungið at hoyra.
Absalon Absalonsen talar um eyðmjúkleika, upptøka úr Ebenezer 23. juli 2017.
Eirikur Norðberg leggur til rættis.
Sendingin verður endursend sunnudag kl 12.30.